**Časť A – Vyhodnotenie kontrolnej činnosti štátnych archívov za rok 2015**

**Slovenský národný archív**

V roku 2015 zamestnanci Slovenského národného archívu, oddelenia predarchívnej starostlivosti mali v pláne vykonať 17 kontrol. Uskutočniť sa ich podarilo 11 v nasledujúcich subjektoch: Ministerstvo životného prostredia SR, Národné osvetové centrum, Slovenská inovačná a energetická agentúra, Výskumný ústav detskej psychológie a patopsychológie –

v týchto prípadoch išlo o následné kontroly.

Komplexné kontroly boli vykonané v týchto subjektoch: Finančné riaditeľstvo SR, Slovenská správa ciest, Slovenské centrum dizajnu, Agentúra pre riadenie dlhu a likvidity, Agroinštitút, Imperial Tobacco Slovakia, a.s., Taliansko-Slovenská obchodná komora. Neuskutočnené kontroly – Úrad na ochranu osobných údajov SR, Úrad pre verejné obstarávanie, Ministerstvo spravodlivosti SR, Štátny inštitút odborného vzdelávania, Slovenská inšpekcia životného prostredia, Slovenský metrologický ústav. V uvedených inštitúciách neboli kontroly uskutočnené z dôvodu nadmerného pracovného zaťaženia zamestnancov MV SR (príprava novely zákona č. 395/2002 Z. z. a novely  vyhlášky č. 628/2002 Z. z., školenia, ..), ako aj z personálnych a organizačných dôvodov v samotných inštitúciách, ktoré zároveň požiadali o presunutie vykonania štátneho odborného dozoru na rok 2016.

Medzi najzávažnejšie nedostatky, s ktorými sme sa pri kontrolách stretli patrí nedodržiavanie ustanovení registratúrneho poriadku (spisy sa neoznačujú registratúrnou značkou, znakom hodnoty a lehotou uloženia – v prípade, že sa v inštitúciách používa klasický systém evidovania a manipulácie a úložné jednotky, v prípade, že sa v inštitúciách používa automatizovaný systém); nedostatočne sa vypĺňa predtlač prezentačnej pečiatky;

správca registratúry nedostatočne pozná svoje povinnosti, nezabezpečuje školenia a nevykonáva kontroly na organizačných útvaroch; priestory registratúrneho strediska nie sú vybudované v súlade s II. časťou vyhlášky č. 628/2002 Z. z., týka sa to aj osôb, ktoré spravujú registratúru iného pôvodcu;

V niektorých prípadoch môžeme konštatovať, že v dôsledku vykonania štátneho odborného dozoru prišlo vzápätí k náprave v oblasti správy registratúry, boli predložené návrhy na vyradenie registratúrnych záznamov, pristúpilo sa k úprave registratúrnych plánov, samotný správca registratúry sa zúčastnil školenia z oblasti správy registratúry.

Kontroly nad rámec plánu neboli vykonané.

**Štátny ústredný banský archív**

(od 1. novembra 2015 Slovenský národný archív Špecializované pracovisko: Slovenský banský archív v Banskej Štiavnici)

Štátny ústredný banský archív v Banskej Štiavnici si pre rok 2015 naplánoval vykonanie štátneho odborného dozoru u 13 pôvodcov registratúry. Z celkového počtu plánovaných 13 kontrol bolo 10 kontrol komplexných a 3 následné kontroly. Komplexné kontroly vykonal archív u pôvodcov registratúry, ktorí sú súkromnými právnymi subjektmi. Kontrolovaní pôvodcovia registratúry sú v súlade s §16 zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov povinní vypracovať registratúrny plán (napriek tomu 3 z nich majú vypracovaný aj registratúrny poriadok). Komplexnú kontrolu sme nemohli vykonať v š. p. Kameňolomy a štrkopieskovne v Trstíne. U tohto pôvodcu bol ešte v roku 1998 vyhlásený konkurz. Po vyraďovacom konaní archív v roku 2001 prevzal k úschove registratúrne záznamy posúdené ako archívne dokumenty. Pôvodca však aj naďalej bol vedený v obchodnom registri. Až počas prípravy na vykonanie kontroly sme sa dozvedeli, že pôvodca už nevykonáva žiadnu činnosť, len výmaz z obchodného registra ešte nebol vykonaný. Následné kontroly boli vykonané u pôvodcov Slovalco, a. s. Žiar nad Hronom, Slovenská banská, s. r. o. Hodruša – Hámre a Gemerská nerudná spoločnosť, spol. s r. o. Hnúšťa.

Komplexnou kontrolou správy registratúry sa zistilo porušenie všeobecne záväzných právnych predpisov a na ich základe vydaných interných predpisov u 3 pôvodcov registratúry (ZEOCEM, a. s. Bystré, Kameňolomy a štrkopiesky, a. s. Zlaté Moravce, VKS, a. s. Novoveská Huta), pôsobiacich v odvetví hospodárstva. Následné kontroly správy registratúry preukázali, že pôvodcovia uložené opatrenia na odstránenie nedostatkov pri správe registratúry splnili a budú viac dbať, aby k porušeniu povinností pri správe registratúry nedochádzalo.

Z kontrolovaných pôvodcov registratúry jeden má registratúrne stredisko umiestnené mimo sídlo spoločnosti v nevyhovujúcich priestoroch, čím porušili § 16, ods. 2, písm. e) a všetci porušujú vlastné interné predpisy - registratúrne plány. Kontrolované subjekty nevenujú správe registratúry dostatočnú pozornosť. Nezabezpečujú dôsledne používanie registratúrneho plánu – neevidujú záznamy v jednom registratúrnom denníku, ale osobitne evidujú doručené záznamy a osobitne odoslané záznamy; viacerí netvoria spisy z dôvodu prevahy účtovných záznamov; nevedú evidenciu registratúrnych záznamov uložených v registratúrnych strediskách; neoznačujú úložné jednotky registratúrnych záznamov v súlade s registratúrnym plánom (chýba označenie registratúrnej značky a znaku hodnoty a lehoty uloženia); nevyraďujú pravidelne registratúrne záznamy. Z kontrolovaných subjektov len jeden Železiarne Podbrezová, a. s. používa na správu registratúry elektronický systém. Kontrolované subjekty evidujú záznamy klasicky v registratúrnych denníkoch. Materiálno-technické vybavenie registratúrnych stredísk pôvodcov je uspokojivé. Na odstránenie zistených nedostatkov bolo pôvodcom spolu uložených 16 nápravných opatrení. Ich splnenie bude kontrolované priebežne v roku 2016 a vykonaním následnej kontroly. Z kontrolovaných subjektov majú dvaja pôvodcovia (Považská cementáreň, a. s. Ladce a Železiarne Podbrezová, a. s.) zriadený vlastný archív.

Kontroly nad rámec plánu vykonané neboli.

**Štátny archív v Banskej Bystrici**

Štátny archív v Banskej Bystrici naplánoval na rok 2015 vykonanie 10 komplexných kontrol u pôvodcov registratúr patriacich do jeho predarchívnej starostlivosti. Kontroly vykonával jediný zamestnanec Štátneho archívu v Banskej Bystrici. Z dôvodu jeho dlhodobej pracovnej neschopnosti sa v roku 2015 nerealizovali tri naplánované kontroly. Kontroly sa vykonali v súlade s postupom predpísaným Nariadením o výkone štátneho odborného dozoru č. 121/2012. Príslušná dokumentácia sa zasielala odboru archívov a registratúr, a to priebežne po uzatvorení jednotlivých kontrol.

Do plánu kontrol na rok 2015 sa zaradili pôvodcovia registratúry z rôznych oblastí činností s prevahou spoločností z hospodárskej sféry. Z oblasti poľnohospodárstva a lesníctva sa vykonali komplexné kontroly v troch závodoch Lesov Slovenskej republiky v Kriváni, Rimavskej Sobote a Žarnovici. Uskutočnili sa kontroly u pôvodcov registratúry z hospodárskej sféry vo WAY Industries a.s. v Krupine a v BUČINE Zvolen, a.s. vo Zvolene. Zo sféry zdravotníctva sa medzi kontrolovaných zaradila Detská fakultná nemocnica s poliklinikou v Banskej Bystrici. Z oblasti ostatných verejných služieb sa vykonala kontrola v Krajskej knižnici Ľudovíta Štúra vo Zvolene.

V roku 2015 neboli realizované kontroly u nasledujúcich pôvodcov registratúry: Cestné stavebné mechanizmy, a.s. v Tisovci, Slovenská obchodná inšpekcia - Inšpektorát pre Banskobystrický kraj v Banskej Bystrici a Stredoslovenské múzeum v Banskej Bystrici. V spoločnosti BUČINA Zvolen, a.s. vo Zvolene boli zistené závažné nedostatky týkajúce sa evidencie registratúrnych záznamov, spoločnosť nepredložila na schválenie registratúrny plán, nemala menovaného správcu registratúry, od svojho vzniku nepredložila návrh na vyradenie registratúrnych záznamov. V stanovenom termíne na odstránenie nedostatkov spoločnosť oznámila, aké opatrenia prijala na odstránenie zistených nedostatkov v správe registratúry a predložila na schválenie registratúrny plán. Vzhľadom na rozsah zistených nedostatkov u tohto pôvodcu registratúry plánujeme vykonať následnú kontrolu v roku 2016.

U ostatných kontrolovaných pôvodcoch registratúry sa nezistili závažnejšie nedostatky a nemuseli byť uložené opatrenia na ich odstránenie. Riešenie zistených menej závažných nedostatkov je v gescii správcov registratúr kontrolovaných pôvodcov registratúry metodickým usmernením a následnou kontrolou zamestnancov. Išlo predovšetkým o chýbajúce spisové obaly, nedôslednosť pri zaraďovaní záznamov do spisov a vyznačovaní čísel spisov v odpovediach pri subjektoch, ktoré používajú alebo začali používať automatizovaný systém správy záznamov, nedôslednosť pri odovzdávaní registratúrnych záznamov do registratúrneho strediska, chýbajúce údaje v prezentačných pečiatkach, resp. použitie prezentačnej pečiatky odlišujúcej sa od vzoru, nejednotnosť úpravy označenia ukladacích jednotiek alebo niektoré chýbajúce údaje na štítkoch.

U kontrolovaných pôvodcoch registratúry mali správcovia registratúry predpísané vzdelanie, časť z nich vyššie ako požadované pre túto funkciu. Pretrváva naďalej stav, že funkcia správcu registratúry je kumulovaná s inými činnosťami. Zvyšuje sa počet pôvodcov, ktorí pre správu registratúrnych záznamov využívajú automatizovaný systém. Aj keď v hospodárskej sfére zatiaľ prevažuje neautomatizovaný systém, čo je podmienené ekonomickou situáciou v regióne.

Pri štyroch kontrolách sme zistili využívanie možnosti správy registratúry inou osobou. Odštepné závody Lesov SR túto možnosť využívajú už dlhšie na základe zmluvy, ktorú uzavrelo Generálne riaditeľstvo Lesov SR a jeden kontrolovaný pôvodca registratúry z hospodárskej sféry zmluvu uzavrel v tomto roku.

**Štátny archív v Banskej Bystrici pobočka Banská Bystrica**

(do 31. októbra 2015)

Pobočka Štátneho archívu v Banskej Bystrici v rámci štátneho odborného dozoru správy registratúr u ich pôvodcov na rok 2015 plánovala vykonať 16 kontrol, v skutočnosti sa vykonalo 10 kontrol, z toho jedna následná. Komplexné kontroly sa vykonali na obecných úradoch v Horných Pršanoch, Malachove a dvakrát v Lome nad Rimavicou (komplexná aj následná). Ďalej sa komplexná kontrola vykonala na Gymnáziu na Tajovského ulici v Banskej Bystrici, Strednej odbornej škole hotelových služieb a obchodu v Banskej Bystrici, na Základnej škole na Moskovskej ulici v Banskej Bystrici a na Základnej škole s materskou škôlkou Karola Rapoša na Pionierskej ulici v Brezne.

Dve kontroly boli tematické a týkali sa zisťovania skutkového stavu na základe podnetu od občanov. Išlo o Okresný úrad v Brezne a Mestský úrad v Brezne.

Časť plánovaných kontrol nebolo možné realizovať z časových dôvodov, pretože pracovníci archívu boli vyťažení inými aktuálnymi odbornými činnosťami, súvisiacimi predovšetkým s generálnou revíziou archívnych fondov, s testovaním modulov ISEA a reorganizáciou Štátneho archívu v Banskej Bystrici.

Časť kontrolovaných subjektov (obecné úrady a základné školy) používala centralizovaný neautomatizovaný systém správy registratúry, nakoľko im vyhovoval z dôvodu malého množstva záznamov. Ostatné kontrolované subjekty (okresný úrad, mestský úrad, stredná odborná škola a gymnázium) používali automatizovaný systém správy registratúry. U všetkých kontrolovaných subjektov bol post správcu registratúry vykonávaný kumulovane s inými pracovnými činnosťami.

Porušenie všeobecne záväzných právnych predpisov a interných aktov riadenia vydaných na ich základe bolo zistené predovšetkým na Obecnom úrade v Lome nad Rimavicou (absencia systému správy registratúry, nepoužívanie prezentačnej pečiatky, absencia registratúrneho denníka, absencia riadneho vyraďovacieho konania, nevhodne usporiadaná príručná registratúra). Pôvodca registratúry dosahoval stupeň hodnotenia IV., následná kontrola konštatovala odstránenie nedostatkov a úrad sa v hodnotení dostal na stupeň II.

Ďalšie kontrolované subjekty mali iba menšie nedostatky na stupni hodnotenia II., pričom najčastejšie sa opakovali chyby vo vytváraní spisov, ako aj v evidovaní a ukladaní jednotlivých registratúrnych záznamov, nesprávne prideľovanie čísla pre odchádzajúce záznamy, neúplne vyplnené prezentačné pečiatky, neevidovanie elektronických záznamov, neúplné odovzdávacie zoznamy, neukončené staršie vyraďovacie konanie, resp. absencia riadneho vyraďovacieho konania. Najzávažnejším zisteným nedostatkom bolo súbežné vedenie dvoch registratúrnych denníkov v prípade banskobystrickej základnej školy. Uvedené menšie nedostatky sa odstránili už v čase konania kontrol a uložené opatrenia sa splnili v stanovených termínoch. Pretože kontroly nezistili žiadne ďalšie porušenie všeobecne záväzných právnych predpisov ani interných aktov riadenia vydaných na ich základe, nebolo potrebné vykonanie následných kontrol.

**Štátny archív v Banskej Bystrici pobočka Banská Štiavnica**

(od 1. novembra 2015 Štátny archív v Banskej Bystrici Pracovisko: Archív Banská Štiavnica)

Pobočka štátneho archívu v Banskej Štiavnici v rámci štátneho odborného dozoru správy registratúr u ich pôvodcov počas roka 2015 vykonala 10 kontrol, ktorých predmetom bolo zameranie sa na dodržiavanie zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, ustanovení vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov, ako aj dodržiavanie záväzných interných aktov riadenia na správu registratúry, predovšetkým registratúrneho poriadku a registratúrneho plánu.

U kontrolovaných subjektov prevládal centralizovaný neautomatizovaný systém správy registratúry v zmysle registratúrneho poriadku a registratúrneho plánu, schváleného pobočkou štátneho archívu. Vzhľadom na počet spisov v priebehu kalendárneho roka (priemerne 500) ako aj jednoduchú organizačnú štruktúru kontrolovaných subjektov, uvedený systém správy registratúry im v plnom rozsahu vyhovuje. Neautomatizovaný systém správy registratúry z kontrolovaných subjektov využívajú obecné úrady (Svätý Anton, Baďan, Kozelník, Počúvadlo), základné školy (Prenčov, Špeciálna základná škola v B. Štiavnici), Mestská knižnica a Materská škola, ul. Bratská 9 v Banskej Štiavnici. Automatizovaným systémom správy registratúry sa riadi SPŠ Samuela Mikovíniho v B. Štiavnici. Uvedený systém je zabezpečený modulom informačného systému FABASOFT eGov-Suite spoločnosti DWC Slovakia a podlieha štandardom ustanovených výnosom č. 525/2011 MV SR o štandardoch pre elektronické informačné systémy na správu registratúry.

Podľa hodnotení v rámci nariadenia MV SR č. 121/2012 o postupe pri vykonávaní štátneho odborného dozoru správy registratúry pôvodcovia registratúry dosahovali prevažne II. stupeň (okrem Základnej školy J. Horáka v B. Štiavnici a Materskej školy, ul. Bratská 9 v Banskej Štiavnici, kontroly u ktorých prebehnú v 51. týždni). V rámci uvedeného stupňa ale aj kontrolnými zisteniami sa jednalo len o čiastočné porušovanie zákona č. 395/2002 Z. z. o archívoch a registratúrach, spočívajúce predovšetkým v nedostatočnom vedení registratúrneho denníka (vyznačenie registratúrnych značiek, hoci kontrolovaný subjekt považoval spis za uzatvorený), jeho riadnom uzavretí na konci kalendárneho roka, vyznačovania obsahu spisu na spisovom obale a v neposlednom rade vyraďovacom konaní uskutočnenom v súlade s § 18 ods. 3 zákona č. 395/2002 Z. z.., v rámci ktorého niektoré kontrolované subjekty (materská škola) využili možnosť dohody inej lehoty vyraďovania. Vďaka vykonaným kontrolám u niektorých subjektov prebehlo vyraďovacie konanie následne v tomto roku (SPŠ Samuela Mikovíniho, Obecný úrad vo Sv. Antone). Nakoľko nedostatky, ako doplnenie registratúrnych značiek, uzatvorenie registratúrneho denníka v súlade s registratúrnym poriadkom, sa odstránili v čase vykonania kontroly a jednotlivými vykonanými kontrolami v kontrolovaných subjektoch sa nezistilo porušenie všeobecne záväzných právnych predpisov ani interných aktov riadenia vydaných na ich základe, nebola u žiadneho kontrolovaného subjektu zo strany pobočky štátneho archívu potreba vykonania následnej kontroly.

**Štátny archív v Banskej Bystrici pobočka Kremnica**

(od 1. novembra 2015 Štátny archív v Banskej Bystrici Pracovisko: Archív Kremnica)

Štátny archív v Banskej Bystrici pobočka Kremnica (ďalej len „archív“) v rámci plnenia úloh predarchívnej starostlivosti uskutočnil na úseku správy registratúry a plánu kontrolnej činnosti na rok 2015 štátny odborný dozor u 11 pôvodcov registratúry v okresoch Žiar nad Hronom a Žarnovica. Z celkového naplánovaného počtu u rôznych typov pôvodcov sa všetky kontroly zrealizovali.

Komplexné kontroly boli vykonané u nasledovných pôvodcov: Obecný úrad v Hornej Vsi, Obecný úrad v Krahuliach, Základná škola, [Angyalova ulica v Kremnic](https://www.google.sk/url?sa=t&#38;ved=0CCwQFjAB&)i, Obecný úrad vo Voznici, Základná umelecká škola v Žiari nad Hronom, Mestské lesy s. r. o. v Novej Bani, Obecný úrad v Kľaku, Domov dôchodcov a sociálnych služieb v Žiari nad Hronom, Stredná odborná škola pre žiakov so sluchovým postihnutím v Kremnici a Obecný úrad v Pitelovej. Následná kontrola sa uskutočnila na Mestskom úrade v  Žiari nad Hronom a môžeme skonštatovať, že nedostatky, ktoré boli zistené pri predchádzajúcej kontrole sa všetky odstránili a pôvodca dosiahol I. stupeň hodnotenia. Tematická kontrola nebola plánovaná.

Kontroly prebiehali v zmysle nariadenia MV SR č. 121/2012 o postupe pri vykonávaní štátneho odborného dozoru správy registratúry (ďalej „nariadenie“) a boli zamerané na dodržiavanie všeobecných právnych predpisov, ako aj záväzných interných aktov riadenia na správu registratúry.

Počas kontrol u pôvodcov neboli zistené závažné porušenia predpisov. Podľa hodnotení v rámci nariadenia dosahovali traja pôvodcovia registratúry (Mestský úrad v  Žiari nad Hronom, Základná škola, [Angyalova ulica v Kremnic](https://www.google.sk/url?sa=t&#38;ved=0CCwQFjAB&)i a Obecný úrad vo Voznici) I. stupeň hodnotenia. Čiastočné nedostatky s II. stupňom hodnotenia boli zistené u pôvodcov pri nedostatočnom dopĺňaní údajov do prezentačnej pečiatky, nevypĺňaní všetkých rubrík pri klasickom evidovaní v registratúrnom denníku, nevytváraní spisov, obsahu spisu, nedôslednom používaní spisových obalov, nevykonávaní pravidelného vyraďovania registratúrnych záznamov či neodbornosťou na pozícii správcu registratúry. Pri kontrole správy registratúry Domova dôchodcov a sociálnych služieb v Žiari nad Hronom, ktorý využíva automatizovaný systém Fabasoft bolo zistené nesprávne používanie systému evidovania – otváranie spisov pre jednu vecnú skupinu na začiatku roka pre daný rok, do ktorých vzniknuté záznamy v priebehu roka už iba zaraďovali.

Z 11 kontrolovaných subjektov len 2 pôvodcovia majú zavedený automatizovaný systém na správu registratúry. U všetkých kontrolovaných subjektov je post správcu registratúry vykonávaný kumulovane s inými pracovnými činnosťami. Materiálno-technické zabezpečenie registratúrnych stredísk u kontrolovaných subjektov plne vyhovoval požiadavkám ochrany registratúrnych záznamov.

Prijaté opatrenia na odstránenie zistených nedostatkov u pôvodcov boli s vedúcim subjektu prerokované. Konštatujeme, že uložené opatrenia pri výkone štátneho odborného dozoru pôvodcovia rešpektujú, odstraňujú a po kontrole je možné sledovať výraznú nápravu v oblasti správy registratúry. Tento uspokojivý stav zlepšovania súvisí aj s častým metodickým usmerňovaním správcov registratúr u pôvodcov zamestnankyňami archívu. Z realizovaných kontrol v roku 2015 nebudú vykonané následné kontroly v roku 2016.

**Štátny archív v Banskej Bystrici pobočka Lučenec**

(od 1. novembra 2015 Štátny archív v Banskej Bystrici Pracovisko: Archív Lučenec)

Štátny archív v Banskej Bystrici pobočka Lučenec na úseku predarchívnej starostlivosti mal na základe plánu kontrolnej činnosti na rok 2015 vykonať štátny odborný dozor správy registratúry u nasledovných pôvodcov registratúry: Základná umelecká škola v Poltári, Mestský podnik služieb v Poltári, Obecný úrad v Boľkovciach, Sociálna poisťovňa pobočka Lučenec, Obecný úrad v Divíne, Hradné múzeum vo Fiľakove, Obecný úrad v Rapovciach, Obecný úrad vo Veľkých Dravciach, Novohradské osvetové stredisko v Lučenci a Stredná priemyselná škola stavebná Oskara Winklera v Lučenci.

Kontroly správy registratúry u všetkých pôvodcov boli komplexné a boli zamerané na dodržiavanie všeobecne záväzných právnych predpisov na správu registratúry, manipuláciu s registratúrnymi záznamami od ich prijatia, evidovania až po ich vybavenie, označenie a uloženie v príručných registratúrach, na činnosť registratúrneho strediska, ako aj na spôsob vyraďovania registratúrnych záznamov z hľadiska komplexnosti a nadväznosti predkladaných návrhov na vyradenie.

Všetky plánované kontroly boli vykonané. Pôvodcovia sa riadia registratúrnymi poriadkami a registratúrnymi plánmi schválenými našim archívom. Správa registratúry je zabezpečená pracovníkmi s kumulovanou funkciou, ktorých vzdelanie zodpovedá požiadavkám zákona. U kontrolovaných pôvodcov prevládal centralizovaný neautomatizovaný systém správy registratúry. Informačný systém na správu registratúry bol konštatovaný len u troch pôvodcov (Sociálna poisťovňa pobočka Lučenec, Novohradské osvetové stredisko v Lučenci a Stredná priemyselná škola stavebná Oskara Winklera v Lučenci), ktorý ani v jednom prípade nemá certifikát zhody s výnosom Ministerstva vnútra SR č. 525/2011 Z. z. o štandardoch pre elektronické informačné systémy na správu registratúry.

Pôvodcovia, pri ktorých boli zistené čiastočné porušenia všeobecne záväzných právnych predpisov a dosahovali II. stupeň hodnotenia, boli na nedostatky upozornení. Pre odstránenie zistených nedostatkov bola zamestnankyňami archívu počas kontrol poskytnutá metodická inštruktáž. Najčastejšie nedostatky sa vyskytli pri spôsobe usporiadania a označenia úložných jednotiek, ktoré neboli v súlade s registratúrnym poriadkom. V prípade neoznačovania obmedzeného prístupu k spisom obsahujúcim citlivé údaje, pôvodcovia boli upozornení na odstránenie nedostatku, ihneď pri nových záznamoch. Vyraďovacie konanie na Obecnom úrade v Divíne nebolo uskutočnené v súlade s § 18 ods. 3 zákona č. 395/2002 Z. z. o archívoch a registratúrach, pôvodca bol upozornený na vyraďovanie v pravidelných intervaloch. Administratívna pracovníčka na Obecnom úrade vo Veľkých Dravciach bola upozornená na primerané používanie označenia „Bežná korešpondencia“. Administratívna pracovníčka na Strednej priemyselnej škole stavebnej Oskara Winklera v Lučenci bola upozornená na priebežné uzatváranie spisov, nakoľko v informačnom systéme pri otvorení nového denníka dochádzalo k preklopeniu už vybavených spisov. Následná kontrola nebola vykonaná, nakoľko navrhnuté opatrenia boli prijaté kladne a podľa vyjadrení vedúcich zamestnancov kontrolovaných subjektov nedostatky boli odstránené.

**Štátny archív v Banskej Bystrici pobočka Rimavská Sobota**

(od 1. novembra 2015 Štátny archív v Banskej Bystrici Pracovisko: Archív Rimavská Sobota)

Na úseku predarchívnej starostlivosti výkon štátneho odborného dozoru prebiehal v súlade s Nariadením Ministerstva vnútra Slovenskej republiky č.121 z 11. septembra 2012 o postupe pri vykonávaní štátneho odborného dozoru správy registratúry.

Predmetom kontrolnej činnosti bolo dodržiavanie zákonom ustanovených povinností pôvodcov registratúry, zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a Vyhlášky Ministerstva vnútra SR č.628/2002 Z. z., ktorou sa vykonávajú ustanovenia zákona o archívoch a registratúrach a dodržiavanie interných noriem na správu registratúry (registratúrny poriadok a registratúrny plán).

Kontroly v jednotlivých subjektoch boli vykonané na základe schváleného plánu kontrolnej činnosti na rok 2015. Naplánovaných bolo 10 komplexných kontrol prevažne u samospráv pre ich vysoký počet (vyše 100) v pôsobnosti a okrese Rimavská Sobota tak, aby u nich bolo možné vykonávať kontroly v pravidelných zákonom stanovených intervaloch. Podnety na vykonanie kontroly neboli doručené. Štátny odborný dozor bol vykonaný u všetkých plánovaných pôvodcov registratúr hlavne tam, kde doposiaľ neboli prevedené komplexné kontroly.

U jednotlivých subjektov bola organizácia správy registratúry vykonávaná na rozdielnej úrovni. Prevládali nasledovné nedostatky:

- opakujúce sa formálne náležitosti pri vedení registratúrneho denníka, prideľovanie registratúrnej značky, dodržiavanie systému základného čísla, uvádzanie príloh, určovanie spracovateľa, používanie spisových obalov, vyhotovovanie úradných listov a obchodných listov v súlade s príslušnou STN,

- presun písomnosti z príručnej registratúry do registratúrneho strediska bez zoznamov, označovanie úložných jednotiek, rozsahy spisov, označovanie vecných skupín, všeobecná ochrana,

- vyraďovanie záznamov,

- vyznačovanie obmedzeného prístupu a pod.

Všade prevládal stav, že nebola zriadená samostatná pracovná pozícia správcu registratúry, ale bola kumulovaná v rámci ostatných činností. V menších obciach vykonávali správu registratúry aj samotní starostovia, či zamestnanci na čiastočný úväzok. Väčšina kontrolovaných subjektov používa informačné systémy na správu registratúry, ktoré nemajú certifikát zhody s výnosom MV SR č. 525/2011 a neumožňujú niektoré výstupné zostavy.

Kontrolované subjekty boli súčasne metodické usmernené ku celkovej správe registratúry podľa schválených registratúrnych poriadkov a plánov.

Záznamy z kontrol boli prerokované s vedúcimi zamestnancami kontrolovaných subjektov. Uložené opatrenia za účelom nápravy boli splnené v stanovených termínoch a rozsahoch, preto si nevyžadovali následnú kontrolu. Závažné nedostatky sa nevyskytli, k uloženiu sankcií preto nebolo potrebné pristúpiť. Okresné stavebné bytové družstvo v Rimavskej Sobote po oznámení síce spochybňovalo oprávnenosť vykonania kontroly archívnym orgánom, k čomu došlo nesprávnym usmernením asociácie správcov bytových družstiev, čo sa však vyriešilo diplomatickou cestou s vedením spoločnosti ešte pred samotným termínom realizácie kontroly.

**Štátny archív v Banskej Bystrici pobočka Veľký Krtíš**

(od 1. novembra 2015 Štátny archív v Banskej Bystrici Pracovisko: Archív Veľký Krtíš)

V rámci štátneho odborného dozoru pobočka štátneho archívu vo Veľkom Krtíši na rok 2015 plánovala vykonať celkom 14 kontrol správy registratúr pôvodcov, z toho 13 komplexných a 1 následnú kontrolu.

Do plánu sme zaradili pôvodcov rôzneho typu (obecné úrady, školy a podnikateľské subjekty) v územnej pôsobnosti archívu. Kontrolnú činnosť vykonával Tibor Ďurdík, odborný radca. Kontrolná činnosť v roku 2015 bola zameraná na dodržiavanie zákona č. 395/2002 Z. z., vyhlášky č. 628/2002 Z. z., zistenie stavu spravovania registratúr u kontrolovaných subjektov (vedenie registratúrnych denníkov), dodržiavanie interných predpisov (najmä registratúrneho poriadku a registratúrneho plánu kontrolovaného subjektu), predkladanie vyraďovacích návrhov, spôsob ukladania registratúrnych záznamov v registratúrnom stredisku.

Pri výbere organizácií na komplexnú kontrolu sme vychádzali jednak z evidencie organizácií zaradených do predarchívnej starostlivosti archívu, ako i z obchodného registra. Aj napriek tomu, že dve organizácie INFOSPO, s.r.o. Veľký Krtíš a Poľnohospodárske družstvo v Kováčovciach podľa obchodného registra sú aktívne, bolo zistené, že v skutočnosti nevyvíjajú činnosť.

Vzhľadom na časovú náročnosť iných úloh, hlavne generálnej inventarizácie archívnych fondov a zároveň opráv a doplnenie ELAF-u, ktorý sme dokončili len koncom septembra, ako i častých zmien porád, štátny odborný dozor sme vykonávali len v mesiacoch november a december. Z toho dôvodu nebolo možné vykonať všetky plánované kontroly. Celkom sme uskutočnili 7 komplexných kontrol a jednu následnú kontrolu týmto výsledkom:

- pri následnej kontrole v Agrodružstve Senné, družstvo so sídlom v Závade, kde boli zistené v r. 2014 závažné porušenia interných predpisov bolo zistené, že nedostatky družstvo odstránilo, s výnimkou predloženia vyraďovacieho návrhu. Nový termín bol stanovený do 31. marca 2016.

Závažné nedostatky spravovania registratúry boli zistené v Obecnom úrade v Chrastinciach – porušenie § 16 ods. 2a a 2g a § 17 (pôvodca nemá vlastný registratúrny poriadok a registratúrny plán, neoznačuje registratúrne záznamy registratúrnou značkou, znakom hodnoty a lehotou uloženia).

Pri ostatných kontrolovaných subjektoch nebolo zistené závažné porušenie predpisov (J-STAV, s.r.o. vo Veľkom Krtíši, Základná škola v Balogu nad Ipľom, Základná škola ul. Komenského vo Veľkom Krtíši, Obec Ipeľské Predmostie, Obec Kamenné Kosihy, ŠÚ SR- pracovisko Veľký Krtíš.

**Štátny archív v Banskej Bystrici pobočka Zvolen**

(od 1. novembra 2015 Štátny archív v Banskej Bystrici Pracovisko: Archív Zvolen)

Štátny archív Banská Bystrica pobočka Zvolen v zmysle § 28 zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov a podľa plánu kontrolnej činnosti na rok 2015 vykonal 18 kontrol. Predmetom kontrol bolo dodržiavanie zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, ustanovení vyhlášky Ministerstva vnútra Slovenskej republiky č.628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov v znení neskorších predpisov, ako aj dodržiavanie interných aktov riadenia na správu registratúry najmä registratúrny poriadok a registratúrny plán.

Kontroly sa zamerali na orgány a inštitúcie štátnej správy a samosprávy, súkromného sektora, ako aj na pôvodcov registratúr kompetenčne spadajúcich pod kontrolnú činnosť pobočky štátneho archívu vo Zvolene. Kontroly sa vykonali v týchto subjektoch a  to nasledovne: 23. 03. 2015 OcÚ Medovarce, 23. 03. 2015 OcÚ Devičie, 27. 03. 2015 MÚ Hriňová, 31. 03. 2015 Detský domov Hriňová, 31. 03. 2015 Základná škola s materskou školou Hriňová, 20. 05. 2015 OcÚ Zvolenská Slatina, 15. 05. 2015 OcÚ Korytárky, 15. 05. 2015 Domov dôchodcov a domov sociálnych služieb Hriňová, 22. 05. 2015. Nemocnica Zvolen a. s. prevádzka Nemocnica Krupina, 26. 06. 2015 Domov sociálnych služieb „Nádej“ n. o., 30. 06. 2015 Domov dôchodcov v Detve, 03.07. 2015 Bryndziareň a syráreň, s. r. o. Zvolenská Slatina, 21. 07. 2015 OcÚ Lieskovec, 21. 10. 2015 Základná škola M. Rázusa vo Zvolene, 23. 10. 2015 Základná škola P. Jilemnického 1 vo Zvolene, 28. 10. 2015 OcÚ Očová, 04. 12. 2015 UNIOS, s. r. o. vo Zvolene, 07. 12. Základná škola P. Jilemnického 2 vo Zvolene.

V kontrolovaných subjektoch prevláda neautomatizovaný systém vedenia registratúry a to z dôvodu nízkeho počtu záznamov v období jedného kalendárneho roka a aj nedostatkom financií na zakúpenie elektronického informačného systému. Z dôvodu nedostatku financií je spojená aj funkcia správcu registratúry, ktorá je vo všetkých kontrolovaných subjektoch kumulovaná. Kontroly zaznamenali zodpovednosť pôvodcov registratúr pri plnení úloh správy registratúry , ich uloženia, následného vyraďovania a to hlavne v týchto subjektoch: MÚ Hriňová, OcÚ Očová, OcÚ Lieskovec, UNIOS, s. r. o. vo Zvolene a Domov dôchodcov v Detve. V týchto subjektoch majú ukážkové registratúrne strediská a vyraďovacie konanie vykonávajú pravidelne. U ostatných pôvodcoch registratúr do tejto doby neprebehlo vyraďovacie konanie a tým došlo k porušeniu § 18 zákona č. 395/2002 Z. z., v Detskom domove v Hriňovej sa zistilo významné porušenie zákona č. 395/2002 Z. z. Detský domov nám 14. 12. 2015 zaslal správu o odstránení nedostatkov, ktoré boli zaznamenane pri kontrole 31. 03. 2015. V roku 2015 sa neuskutočnili dve plánované kontroly a to v Obvodnom lesnom úrade vo Zvolene a v Domove sociálnych služieb Symbia vo Zvolene. Na obvodnom lesnom úrade z dôvodu, že od 1. októbra 2013 ich kompetencie vykonávajú okresné úrady. V druhom prípade to bolo z dôvodu organizačných zmien u pôvodcu.

Kontroly v roku 2015 preukázali svoju opodstatnenosť pre štátny archív v získaní prehľadu o vedení registratúry a spôsobu ochrany uložených záznamov u pôvodcov a  hlavne pri plnení a realizácii vyraďovania registratúrnych záznamov. Podľa hodnotení v rámci nariadenia MV SR č. 121/2012 o postupe pri vykonávaní štátneho odborného dozoru správy registratúry, väčšina pôvodcov registratúry dosahovala II. stupeň, len u jedného pôvodcu a to v Detskom domove v Hriňovej bol zaznamenaný III. stupeň. Z kontrol realizovaných v roku 2015 nebudú vykonané následné kontroly v roku 2016.

**Štátny archív v Bratislave**

Zamestnanci Štátneho archívu v Bratislave plánovali v roku 2015 vykonať na základe schváleného plánu kontrolnej činnosti na rok 2015 desať komplexných kontrol.

Z desiatich plánovaných kontrol bolo vykonaných šesť a to jednak z dôvodu prípravy organizačných zmien v súvislosti s novelou zákona 395/2002 Z. z. o archívoch a registratúrach, z dôvodu časovej náročnosti generálnej revízie, ako aj z dôvodu odchodu jedného zamestnanca z úseku predarchívnej starostlivosti (31.08.2015) a nástupu nového (1.09.2015), ktorého bolo nutné prvé mesiace zaškoliť do práce na tomto úseku. Jedna kontrola sa nevykonala na požiadanie kontrolovaného subjektu z organizačných dôvodov, ktorými prechádzal (Phoenix, a. s. Bratislava).

Úroveň správy registratúry v kontrolovaných subjektoch bola na rôznej úrovni; kontrolované subjekty mali väčšinou klasický systém správy registratúry (FYTOPHARMA, a. s., Malacky, Kúpele Piešťany, a. s. Piešťany, Divadlo Jána Palárika v Trnave. Vysoká škola múzických umení v Bratislave má zavedený automatizovaný systém správy registratúry, ktorý je však nedôsledne využívaný, tak na rektoráte školy, ako aj kontrolovaných fakultách; v podstate sa využíva na úrovni doručená pošta – odoslaná pošta. Softvérové aplikácie sú viac využívané najmä na prácu so špeciálnymi druhmi registratúrnych záznamov (účtovná dokumentácia, personálna dokumentácia, agenda študijného oddelenia). V prípade spoločnosti Matador Púchov, a. s. bola kontrola zameraná na kontrolu uloženia a využívania archívnych dokumentov, ktoré táto spoločnosť prevzala do svojej správy na základe zmluvy uzatvorenej v septembri 2005 na dobu 10 rokov ako depozit Štátneho archívu v Bratislave. Keďže spoločnosť Matador Púchov, a. s. už pôsobí ako Matador holding, a. s. Bratislava a presťahovala sa do Bratislavy, kam boli presťahované aj archívne dokumenty, predmetom kontroly bola kompletnosť prevzatých a presťahovaných archívnych dokumentov vzniknutých z činnosti Matador národný podnik, Matador, štátny podnik a jeho právnych nástupcov, kvalita nových priestorov a využívanie archívnych dokumentov. Pri kontrole sme zistili, že v priebehu rokov došlo k zmene na riaditeľských postoch na oboch stranách uzatvárajúcich zmluvu, preto sme navrhovali jej obnovenie a uzatvorenie len na 5 rokov. Vzhľadom na to, že ani jedna strana nakoniec takýto návrh nepodala, zmluva sa automaticky predĺžila na ďalších 10 rokov.

Evidencia administratívnej agendy kontrolovaných subjektov sa zväčša viedla na úrovni záznamov (v klasickom podacom – jednostránkovom denníku sa evidujú prijaté záznamy a v denníku odoslanej pošty to, čo zo spoločností je expedované do externého prostredia; s pekne tvorenými spismi sme sa stretli v UNB). Špeciálne druhy registratúrnych záznamov sa evidovali v súlade so schválenými registratúrnymi poriadkami.

Vybavovanie registratúrnych záznamov a spisov (forma, lehoty, označovanie spisových obalov a úložných jednotiek, okrem vyznačovania obmedzeného prístupu – tu sa občas vyskytli nedostatky) sa uskutočňovalo v zmysle schválených interných noriem upravujúcich oblasť správy registratúry.

Odovzdávanie vybavených registratúrnych záznamov a uzatvorených spisov z jednotlivých organizačných úsekov do registratúrneho strediska pôvodcu prebiehalo na základe odovzdávacích zoznamov vypracovaných odovzdávajúcimi na dobrej úrovni.

Kontrolované subjekty vyraďovali registratúrne záznamy a spisy pravidelne v zmysle platných právnych predpisov.

Vo všetkých kontrolovaných subjektoch mala správa registratúry vcelku dobrú úroveň a vyčleneného zamestnanca. Ukladanie a označovanie úložných jednotiek bolo v súlade so schválenými smernicami pôvodcu, priestory vo väčšine prípadov postačovali a spĺňali požiadavky, ktoré sa na takéto priestory kladú (§20 vyhlášky 628/2002 Z. z.).

Archívne činnosti u subjektov so zriadeným archívom väčšinou absentovali a narážali buď na neobsadenosť pozície archivár, prípadne na takú kumuláciu funkcií, ktorá neumožňuje reálne sa venovať odborným činnostiam v archíve pôvodcu. O niečo lepšia situácia je v spoločnosti Matador Holding, a. s., kde sú archívne dokumenty využívané na prípravu štúdií i väčších prác, ktoré sa do štátneho archívu zatiaľ nedostali, napriek tomu, že táto podmienka je v zmluve zakotvená, preto boli účastníci kontroly zo strany spoločnosti Matador na túto skutočnosť upozornení. Predpoklad na začatie s odbornými archívnymi prácami je aj v Univerzitnej nemocnici Bratislava, kde je však potrebné, po mnohých rokoch podcenenia správy registratúry, zaškolenia zamestnancov riaditeľstva a jednotlivých nemocníc (5), postupne a systematicky začať preberať archívne dokumenty, riadne ich evidovať a odborne spracúvať. Kvalifikačne a odborne tu už je pripravený archivár a metodik správy registratúry.

**Štátny archív v Bratislave pobočka Modra**

(od 1. novembra 2015 Štátny archív v Bratislave Pracovisko: Archív Modra)

V roku 2015 mal náš archív naplánovaných 14 kontrol: Obecný úrad v Borskom Svätom Jure, Obecný úrad v Závode, Obecný úrad v Malých Levároch, Obecný úrad v Jablonovom, Obecný úrad v Borinke, Obecný úrad v Jablonci, Obecný úrad v Dubovej, Obecný úrad v Častej, Stredná odborná škola v Senci, Mestské kultúrne stredisko v Senci, Obecný úrad v Kráľovej pri Senci, Obecný úrad v Boldogu, Obecný úrad v Novej Dedinke, Obecný úrad vo Veľkom Bieli. Všetky naplánované kontroly boli vykonané.

Pri kontrolách boli zistené zásadné porušenia všeobecne záväzných predpisov a interných predpisov, najmä na obecných úradoch v Malých Levároch, v Borinke a v Dubovej, ktoré dosiahli stupeň hodnotenia IV. Na týchto úradoch bude v roku 2016 a 2017 vykonaná následná kontrola.

Nedostatky sa týkali predovšetkým dôsledného vypĺňania prezentačnej pečiatky, uzatvárania a tlačenia registratúrnych denníkov, vypĺňania všetkých koloniek registratúrnych denníkov, najmä registratúrnej značky, vytvárania spisov a ich zakladania do spisových obalov. V registratúrnych strediskách spisy nie sú ukladané podľa rokov a v rámci nich podľa registratúrnych značiek. Nie je zavedená evidencia registratúrneho strediska.

Na väčšine úradov prebieha vyraďovacie konanie nepravidelne, vo veľkých časových intervaloch, ktoré nie sú v súlade so zákonom 395/2002 Z. z.

Veľké nedostatky sú i v používaní registratúrneho plánu a prideľovaní registratúrnych značiek k jednotlivým spisom.

Nedostatky boli v kontrolovaných subjektoch prerokované, následne boli prijaté opatrenia na ich odstránenie v súlade so zákonom č. 395/2002 v znení neskorších predpisov, vyhlášky MV SR č. 628/2002 a interných smerníc (registratúrnych poriadkov príslušných úradov). Tieto opatrenia sú plnené priebežne v rámci určených termínov.

V roku 2016 sa zameriame opäť na kontroly registratúry na obecných úradoch, kde sú v správe registratúry najväčšie nedostatky, najmä s ohľadom na to, že sa jedná o pôvodcov registratúr I. kategórie.

**Štátny archív v Bratislave pobočka Skalica**

(od 1. novembra 2015 Štátny archív v Trnave Pracovisko: Archív Skalica)

Na rok 2015 bolo naplánovaných desať kontrol, z toho dve následné. Z plánovaných kontrol bolo uskutočnených päť komplexných a jedna následná (OcÚ Borský Mikuláš, OcÚ Rovensko, OcÚ Cerová, Regionálny úrad verejného zdravotníctva Senica, Základná škola s materskou školou Cerová a následná kontrola – Záhorské múzeum Skalica) a mimo plánu boli uskutočnené komplexné kontroly na OcÚ Priepasné, OcÚ Chropov a OcÚ Koválov. Z uvedených organizácií elektronickú správu registratúry používa iba Záhorské múzeum v Skalici (IS Fabasoft) a Regionálny úrad verejného zdravotníctva v Senici používa elektronické evidovanie (WINASU). Pracovníci ŠA Bratislava, pobočka Modra omylom vykonali ŠOD na Obecnom úrade v Borskom Svätom Jure, ktorý územne patrí do nášho archívu.

Tak ako v minulom období aj pri uvedených kontrolách sa objavujú zväčša tie isté chyby, hlavne nedôsledné vyplňovanie registratúrneho denníka, nevypĺňajú sa všetky kolónky, do denníku sa zapisujú aj niektoré účtovné doklady (týka sa subjektov, ktoré vedú registratúrny denník).

Celkovo sa dá konštatovať, že subjekty sú dostatočne informované o dôležitosti správy registratúry, absolvujú rôzne školenia, často sa obracajú aj na archív so žiadosťou o osobnú konzultáciu, napriek tomu však k niektorým ustanoveniam schváleného registratúrneho poriadku pristupujú iba formálne, týka sa to najmä už spomenutého evidovania záznamov, formálnej úpravy záznamov, používanie spisových obalov, nedodržania pravidelných lehôt vyraďovacieho konania, ale aj označovania ukladacích jednotiek, kde nepoužívajú schválené typy štítkov, v niektorých organizáciách je to ukladanie registratúrnych záznamov na viacerých miestach z dôvodu nedostatočných ukladacích priestorov a tiež používanie registratúrneho strediska na odkladanie aj iných predmetov.

Štátny odborný dozor, ako aj na ostatné práce na úseku predarchívnej starostlivosti, vykonávala riaditeľka Helena Polakovičová a dve novoprijaté zamestnankyne Stanislava Zemková a Terézia Juráčková, ktoré sa s touto prácou oboznamovali.

**Štátny archív v Bratislave pobočka Šaľa**

(od 1. novembra 2015 Štátny archív v Nitre Pracovisko: Archív Šaľa)

Štátny archív v Bratislave pobočka Šaľa v roku 2015 plánoval 35 kontrol, z toho 13 následných a 22 komplexných kontrol. Z následných kontrol bolo uskutočnených 12, komplexné kontroly boli uskutočnené v plnom rozsahu. Jedna následná kontrola nebola splnená z toho dôvodu, že pracovníčka, ktorá komplexnú kontrolu vykonala je dlhodobo práceneschopná. Z uvedeného počtu kontrol sa štyri týkali subjektov z hospodárskej sféry, z ktorých pri jednej organizácii došlo k jej zániku a tak sme komplexnú kontrolu zamerali len na uloženie registratúry a zabezpečenie vyraďovacie konania a odovzdania dokumentov s trvalou dokumentárnou hodnotou do archívu.

Pri kontrolách sme aj v roku 2015 zistili veľmi odlišnú úroveň správy registratúry, najmä pri hospodárskych subjektoch sme skonštatovali nevhodnú manipuláciu – najmä evidovanie došlej a odchádzajúcej pošty.

Pri následných kontrolách v samosprávach sme až na jeden prípad skonštatovali značné zlepšenie. Uložené opatrenia boli takmer v plnom rozsahu splnené, zlepšilo sa najmä evidovanie, označovanie a uloženie registratúrnych záznamov a kontrolované subjekty, až na dve výnimky, podávali aj návrhy na vyradenie registratúrnych záznamov. Problematickou zostáva samospráva v Trsticiach, kde sme kontrolu na požiadanie starostu odložili na 30.decembra 2015. Keďže obecný úrad doteraz nezaslal návrh na vyradenie, u tohto subjektu predpokladáme, že budeme navrhovať správne konanie na uloženie pokuty. Pri subjektoch, najmä obecných úradoch, kde sme kontrolu vykonávali prvýkrát podľa nariadenia MV SR č. 121/2012, sme zistili podobné nedostatky: v prevažnej väčšine sa registratúrny denník vyplňuje nedostatočne, chýbajú najmä spôsoby vybavenia, vyznačenie registratúrneho znaku a lehoty uloženia. Ďalším všeobecným nedostatkom je nesprávne označovanie úložných jednotiek. Pri pôvodcoch u ktorých za ostatných 5 rokov nebolo uskutočnené vyraďovacie konanie, sme v každom prípade uložili opatrenie na povinné vyradenie záznamov, ktorým uplynula lehota uloženia. Všeobecným nedostatkom je aj nevyznačovanie obmedzeného prístupu k registratúrnym záznamov a neuvádzanie obsahu spisu v spise.

Je potešujúce, že na mestských úradoch, ako aj na väčších obecných úradoch používajú informačný systém na správu registratúry. Na týchto úradoch je spravidla tvorba spisu v poriadku a na spisových obaloch sa nachádzajú všetky potrebné údaje.

V hospodárskej sfére nám počas kontrol robilo problémy, že priamo záväzná právna norma neuvádza presný spôsob evidovania a tak pri nevhodnom evidovaní a nevytváraní spisov sme sa mohli odvolávať len na metodické materiály zverejnené na stránkach MV SR.

Všeobecne sme najmä pri následných kontrolách mohli konštatovať zlepšenie vybavenia a umiestnenia registratúrnych stredísk obecných úradov. Z dvanástich kontrolovaných subjektov v troch prípadoch došlo až k premiestneniu registratúry do vhodnejších priestorov.

Pri vyraďovacom konaní často najmä obecné úrady žiadajú podrobné metodické usmernenie, čo si vyžaduje aj v našom archíve zvýšený počet dní venovaných tejto činnosti. Riešením tejto situácie by mohlo byť odborné zaškolenie jedného pracovníka pre viaceré obecné úrady. V tomto ohľade sme začali rokovanie aj so starostami kontrolovaných subjektov a zdá sa, že táto cesta bude v najbližších rokoch schodná pre kvalitnejšie vykonanie vyraďovacích konaní.

Kontroly ktoré sme v roku 2015 uskutočnili v zvýšenom rozsahu nám opätovne potvrdili, že pravidelná kontrola, ktorá sa uskutoční najmenej raz za päť – desať rokov, prispeje k zlepšeniu správy registratúry.

**Štátny archív v Bratislave pobočka Trenčín**

(od 1. novembra 2015 Štátny archív v Trenčíne)

Podľa plánu kontrolnej činnosti sme v roku 2015 uskutočnili všetkých 21 plánovaných kontrol správy registratúry, z ktorých väčšina bola zameraná na orgány verejnej správy.

Nad rámec plánu sme uskutočnili 4 kontroly správy registratúry. Jednalo sa o následné kontroly správy registratúry zamerané na odstránenie zistených nedostatkov na Obecnom úrade v Drietome (dňa 05. 10. 2015),  Obecnom úrade v Potvoriciach (05. 11.2015), Obecnom úrade v Zemianskom Podhradí (03. 12. 2015) a na Obecnom úrade v Chocholnej – Velčiciach (03. 12. 2015).

Z pôvodného plánu bolo 8 kontrol zameraných na odstránenie zistených nedostatkov. Jednalo sa o kontroly vykonané na Obecnom úrade v Trenčianskej Turnej (19. 03. 2015), Obecnom úrade v Trenčianskom Jastrabí (19. 03. 2015), Obecnom úrade v Častkovciach (18. 06. 2015), Obecnom úrade v Trenčianskych Bohuslaviciach (18. 06. 2015), Obecnom úrade v Dolnej Súči (28. 09. 2015), Obecnom úrade v Hornej Súči (28. 09. 2015), Obecnom úrade v Modrovke (03. 12.2015) a na Obecnom úrade v Haluziciach (03. 12.2015). Vo všetkých prípadoch možno skonštatovať, že došlo k náprave a vo vytýčenej oblasti k výraznému pokroku jednotlivých pracovníčok. Rovnaké hodnotenie možno uviesť aj na základe výsledku následných kontrol vykonaných nad rámec plánu na Obecnom úrade v Drietome, Obecnom úrade v  Potvoriciach, Obecnom úrade v Zemianskom Podhradí a Obecnom úrade v Chocholnej – Velčiciach.

Komplexné kontroly správy registratúry v orgánoch verejnej správy boli vykonané na Obecnom úrade v Drietome (19. 03. 2015), Obecnom úrade v Chocholnej – Velčiciach (19.03.2015), Obecnom úrade v Kočovciach (23.04.2015), Obecnom úrade v Potvoriciach (23.04.2015), Obecnom úrade v Hornej Strede (23.04.2015), Obecnom úrade v Moravskom Lieskovom (18.06.2015), Obecnom úrade v Zemianskom Podhradí (18. 06.2015), Obecnom úrade v Hornom Srní (28.09.2015), Obecnom úrade vo Veľkých Bierovciach (05.10.2015), Obecnom úrade vo Kálnici (29.10.2015), Obecnom úrade vo Ivanovciach (29.10.2015). Z týchto plánovaných komplexných kontrol bolo zistené porušovanie zákona v ôsmych prípadoch. V štyroch prípadoch boli vykonané následné kontroly v 2. polroku roku 2015, v zvyšných štyroch  úradoch sú naplánované následné kontroly v roku 2016. Nedostatky neboli zistené iba v troch prípadoch, a to na Obecnom úrade v Kálnici, Obecnom úrade v Hornom Srní a Obecnom úrade v Kočovciach.

Plánovanú komplexnú kontrolu správy registratúry sme uskutočnili aj v Trenčianskom múzeu v Trenčíne (26. 11. 2015), kde boli zistené závažné nedostatky. Následná kontrola je naplánovaná v roku 2016.

Kontroly správy registratúry boli vykonané i v Strednej odbornej škole stavebnej Emila Belluša v Trenčíne (06. 07. 2015) a v spoločnosti Hella Slovakia Front-Lighting, s. r. o. v Kočovciach (23. 04. 2015). Ani v jednom prípade nebolo zistené porušovanie zákona. Drobné nezrovnalosti boli riešené usmernením.

Obecné úrady zabezpečujú správu registratúry klasickým spôsobom. Automatizovaným spôsobom je zabezpečená správa registratúry na Obecnom úrade v Hornej Strede, Obecnom úrade v Hornom Srní a Obecnom úrade v Moravskom Lieskovom. Informačný systém tiež využíva Trenčianske múzeum v Trenčíne a Stredná odborná škola stavebná Emila Belluša v Trenčíne.

Pri klasickom vedení správy registratúry pretrvávajú nasledovné nedostatky:

registratúrne značky spisov sú určené všeobecne alebo nesprávne, najrozšírenejšou značkou zostáva bežná korešpondencia, v ojedinelých prípadoch sa registratúrne značky nepoužívajú vôbec a spisy sú založené iba podľa hlavných vecných skupín. V mnohých prípadoch si pracovníčky nevedia poradiť s určením registratúrnej značky, nakoľko niektorým dokumentom sa dajú prideliť viaceré registratúrne značky, niektorým dokumentom sa nedá priradiť žiadna, resp. je ju možné určiť iba pomocou hlavnej vecnej skupiny. Dostatočne sa nevypĺňajú jednotlivé rubriky registratúrneho denníka, najmä rubrika obsah, spôsob a dátum vybavenia, pri vybavovaní spisov sa neaplikuje v praxi správny postup pri tvorbe nadväzných podaní v jednej veci. V registratúrnom denníku nebýva nadväznosť vyznačovaná pravidelne, v niektorých prípadoch vôbec. Problémy nastávajú pri vybavovaní stavebnej agendy zo strany niektorých stavebných úradov na obciach (iba v okrese Trenčín), nakoľko v registratúrnom denníku obecného úradu dochádza k zaevidovaniu iba prvotnej žiadosti a ostatná dokumentácia v danej veci zostáva jednoducho v registratúrnom denníku neevidovaná.

Vzatie na vedomie nie je na predmetných registratúrnych záznamoch vyznačené, formálna úprava registratúrnych záznamov zväčša nezodpovedá norme STN 01 6910 Pravidlá písania a úpravy písomností.

Pri automatizovanom systéme sa vyskytujú nasledujúce nedostatky:

v informačnom systéme sa netvoria spisy, pracovníci spisy nevytvárajú, na jednotlivé registratúrne záznamy odpovedajú pod rovnakým evidenčným číslom záznamu, teda aplikuje sa klasický spôsob evidovania, neeviduje sa odoslaná pošta. Ak pracovníčka zaeviduje prvé podanie a pridelí evidenčné číslo záznamu, prípadne aj číslo spisu, pracovníci odpovedajú pod tým istým číslom, bez toho, aby odpoveď v systéme zaevidovali. Spis tak tvoria iba prijaté registratúrne záznamy. Číslo spisu nahrádza registratúrnu značku. Častým javom je, že napríklad všetky žiadosti o zamestnanie sa evidujú pod rovnakým číslom spisu. Podobný systém sa uplatňuje i pri iných typoch záznamov. Registratúrne značky spisov sú určené všeobecne alebo nesprávne.

Pri kontrolách sme sa snažili jednotlivých zamestnancov úradov a organizácií inštruovať. Uskutočnili sme dve väčšie školenia – u pôvodcu registratúry Askoll, s. r. o. Potvorice, ktorý eviduje záznamy automatizovaným spôsobom a na Obchodnej akadémii v Trenčíne. Podrobnejšie individuálne školenia boli poskytnuté najmä v prípadoch, ak na danom poste došlo k zmene zamestnanca. Vo všeobecnosti je situácia na jednotlivých obecných úradoch dobrá, avšak stále je tu priestor na zlepšenie.

**Štátny archív v Bratislave pobočka Trnava**

(od 1. novembra 2015 Štátny archív v Trnave)

Štátny archív v Bratislave pobočka Trnava (ďalej len archív) v súlade s § 28 zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov (ďalej len zákon) mal v zmysle vypracovaného plánu kontrol na rok 2015 vykonať štátny odborný dozor formou komplexnej kontroly v jedenástich subjektoch a formou následnej kontroly v troch subjektoch. Archív bol v priebehu roku poverený aj vykonaním jednej mimoriadnej tematickej kontroly nad rámec plánu kontrol.

Z uvedeného počtu kontrol bolo zrealizovaných štrnásť, jedna kontrola bola presunutá na rok 2016. Komplexné kontroly, ktoré boli zrealizované: OcÚ Bašovce, OcÚ Hubina, OcÚ Špačince, OcÚ Ducové, Okresná prokuratúra Piešťany, SOŠ elektrotechnická Trnava, Správa kultúrnych a športových zariadení mesta Trnava, CVČ Kalokagatia Trnava, HK Trnava a OV Slovenského zväzu záhradkárov Trnava. Následné kontroly boli zrealizované: PD Drahovce, ZŠ a MŠ Suchá nad Parnou a OcÚ Tepličky. Mimoriadna tematická kontrola bola zrealizovaná v spoločnosti Delta Consult a. s. Trnava a týkala sa subjektu Euro Tip s. r. o. Bratislava v likvidácii, ktorého registratúrne záznamy uvedená spoločnosť spravuje. Kontrola v subjekte Plantex s. r. o. Veselé bola z dôvodu sťahovania do nových priestorov a zaneprázdnenia vedenia spoločnosti presunutá na rok 2016.

Subjekty boli zahrnuté do plánu kontrol najmä preto, že u nich absentovalo pravidelné vyraďovacie konanie (s výnimkou OP Piešťany). U mnohých kontrolovaných subjektov sa nachádzali registratúrne záznamy pochádzajúce z činnosti predchodcov, ktorým dávno uplynuli lehoty uloženia (CVČ Kalokagatia Trnava, OV SZZ Trnava, SKaŠZ Trnava a pod.).

Cieľom plánovaných komplexných kontrol bolo preverenie dodržiavania všeobecne právnych predpisov a záväzných interných noriem pre správu registratúry so zameraním na manipuláciu so záznamami a spismi od prijímania až po vybavovanie, uloženie v príručnej registratúre s  dôrazom na ochranu a vyraďovanie spisov z registratúrneho strediska, ako aj priestorové a  materiálno-technické zabezpečenie registratúry u pôvodcu.

Výsledky kontrol poukazujú na stále sa opakujúce problémy a nedostatky. Výnimkou bola len OP Piešťany, kde bol zistený len jeden závažnejší nedostatok, absencia registratúrneho strediska. Avšak aj tento nedostatok má byť v priebehu blízkeho obdobia (po odsťahovaní druhého subjektu z budovy) odstránený. U ostatných subjektov absentovalo dôsledné vyplňovanie registratúrneho denníka, prezentačnej pečiatky, prepojenie medzi došlým podaním a odpoveďou, uzatváranie registratúrneho denníka na konci roka štatutárom, označovanie úložných jednotiek registratúrnou značkou, znakom hodnoty, lehotou uloženia a pod. Výnimkou bola SOŠE Trnava, ktorá rovnako ako OP Piešťany používa na správu registratúry informačný systém Fabasoft. Niektoré subjekty mali problémy s evidovaním emailovej korešpondencie úradného charakteru (OcÚ Hubina, HK Trnava), čo malo za následok veľmi nízky počet zaevidovaných záznamov v registratúrnom denníku. Z dôvodu absencie vyraďovacieho konania u vyššie spomínaných subjektov, bola jeho realizácia zahrnutá do opatrení takmer všetkých záznamov o kontrole. V rámci kontrol boli zistené nedostatky vždy prekonzultované so štatutármi a boli prijaté konkrétne termínované oparenia na nápravu nedostatkov.

Predmetom následných kontrol bola kontrola odstránenia nedostatkov uložených v záznamoch o kontrolách. Išlo najmä o absenciu smerníc na správu registratúry, ich nedodržiavanie, problémy s evidovaním a označovaním registratúrnych záznamov, tvorba spisov, dovybavenie registratúrnych stredísk v súlade s vyhláškou MV SR č. 628/2002 Z. z., chýbajúce vyraďovacie konania a pod. Subjekty, kde bola vykonaná následná kontrola nedostatky odstránili v plnom rozsahu (PD Drahovce, ZŠ a MŠ Suchá nad Parnou), alebo takmer úplne (OcÚ Tepličky nesplnil jeden bod z opatrení. Aj tu je však predpoklad nápravy, po nástupe nového vedenia obce).

Mimoriadna tematická kontrola vykonaná v Delte Consult, a. s. Trnava bola zameraná na plnenie § 16 ods. 2 písm. i) zákona - vyraďovanie registratúrnych záznamov spoločnosti Euro Tip s. r. o. Bratislava v likvidácii. Vykonanou kontrolou bolo zistené nedodržanie § 16 ods. 2 písm. m), ako aj § 18 ods. 3 zákona.

Pri hodnotení kontrolnej činnosti správy registratúry v stanovených subjektoch v roku 2015 môžeme konštatovať, že kontroly splnili svoj účel.

**Štátny archív v Bytči**

(od 1. novembra 2015 Štátny archív v Žiline Sídlo: Bytča)

Štátny archív v Bytči plánoval v roku 2015 vykonať desať komplexných kontrol. Všetky kontroly boli vykonané. Kontroly správy registratúry boli zamerané na dodržiavanie všeobecne platných právnych predpisov a interných noriem na správu registratúry.

PhDr. Jana Kurucárová a PhDr. Mária Weinbergerová vykonali tieto kontroly:

Krajská prokuratúra v Žilina (19. 3. 2015), PEZA, a.s., Žilina (17. 3. 2015), Kúpele Lúčky, a.s., Lúčky (19. 5. 2015), Slovenské liečebné kúpele Rajecké Teplice, a.s., Rajecké Teplice (26. 5. 2015), Václav & Ježo, a.s., Ilava (12. 5. 2015), SHP, a.s., Turčianske Teplice (23. 9. 2015), TATRANSKÝ PERMON, a.s., Pribylina (24. 9. 2015), Severoslovenské vodárne a kanalizácie, a.s., Žilina (29. 9. 2015), BYTTERM, a.s., Žilina (20. 10. 2015), Žilinská univerzita v Žiline (21. 10. 2015)

Na základe vykonaných kontrol neboli v štyroch prípadoch zistené žiadne porušenia zákona č. 395/2002 Z.z. , vyhlášky č. 628/2002 ani vnútorných smerníc, a teda neboli uložené žiadne opatrenia. V dvoch prípadoch boli zistené menšie nedostatky a tie boli v krátkom čase odstránené, o čom subjekty štátny archív informovali.

V niektorých subjektoch bolo zistených viacero závažnejších nedostatkov. Týkali sa najmä nevhodných priestorov registratúrneho strediska, prípadne archívu, ďalej výkonom správy registratúry nebol poverený žiadny zamestnanec a evidencia záznamov v registratúrnom denníku bola nedostatočná. Plnenie uložených opatrení bude kontrolované a v jednom prípade bude vykonaná následná kontrola.

Pri kontrolách boli zistené všeobecné pretrvávajúce nedostatky. Nie je dôsledná evidencia záznamov v registratúrnom denníku, používajú sa nevhodné predtlače pri klasickom evidovaní. V prezentačnej pečiatke sa nevypĺňajú všetky údaje v predtlači. Prideľovanie registratúrnej značky nie je vo všetkých subjektoch na želanej úrovni. Taktiež vyraďovanie sa v mnohých organizáciách uskutočňuje nepravidelne.

Treba konštatovať, že prístup k správe registratúry v hospodárskych organizáciách sa neustále zlepšuje.

**Štátny archív v Bytči pobočka Čadca**

(od 1. novembra 2015 Štátny archív v Žiline Pracovisko: Archív Čadca)

V roku 2015 Štátny archív v Bytči pobočka Čadca plánoval vykonať 11 komplexných kontrol. Všetky kontroly boli vykonané. Uskutočnili v organizáciách: Regionálna veterinárna a potravinová správa v Čadci, Obecný úrad v Čiernom, Obecný úrad v Dlhej nad Kysucou, Obecný úrad v Kysuckom Lieskovci, Obecný úrad v Rudine, Obecný úrad v Skalitom, Spojená škola internátna v Kysuckom Novom Meste, Základná škola v Čiernom – Ústredí, Základná škola v Kysuckom Lieskovci, Zariadenie pre seniorov a domov sociálnej starostlivosti v Čadci - Žarec a Kysucké múzeum v Čadci.

Kontroly správy registratúry boli zamerané na dodržiavanie všeobecne záväzných právnych predpisov pre správu registratúry, manipuláciu s registratúrnymi záznamami od ich prijatia, evidencie až po ich vybavenie a uloženie v príručných registratúrach, na činnosť registratúrneho strediska, ako aj na spôsob vyraďovania registratúrnych záznamov z hľadiska komplexnosti a nadväznosti predkladaných návrhov na vyradenie.

Pri kontrolách bolo zistené, že časť pôvodcov registratúr venuje dostatočnú pozornosť správe registratúrnych záznamov a neboli zistené závažné nedostatky (Obecný úrad v Skalitom, Zariadenie pre seniorov a domov sociálnej starostlivosti v Čadci – Žarec, Spojená škola internátna v Kysuckom Novom Meste).

U pôvodcov, pri ktorých boli zistené čiastočné porušenia všeobecne záväzných právnych predpisov a interných smerníc sa jednalo najmä o nevypĺňanie registratúrneho denníka podľa predtlače; neprideľovanie registratúrnych značiek spisom; nezakladanie spisov do spisových obalov; nevyznačovanie obmedzeného prístupu k spisom obsahujúcim osobné údaje; odovzdávanie spisov do registratúrneho strediska bez odovzdávacích zoznamov; nedostatočné označovanie ukladacích jednotiek; ukladanie spisov chronologicky a nie podľa registratúrnych značiek. Vo viacerých organizáciách sa nevyraďujú spisy v pravidelných intervaloch v súlade § 18 ods. 3 zákona č. 395/2002 Z.z. o archívoch a registratúrach. V niektorých organizáciách nebol vypracovaný nový registratúrny poriadok pri prechode na automatizovaný systém správy registratúry.

Opatrenia na odstránenie nedostatkov boli zápisnične uložené kontrolovaným organizáciám a sú odstraňované priebežne. Počas kontrol bola správcom registratúr poskytnutá metodická inštruktáž.

**Štátny archív v Bytči pobočka Dolný Kubín**

(od 1. novembra 2015 Štátny archív v Žiline Pracovisko: Archív Dolný Kubín)

Štátny archív v Bytči pobočka Dolný Kubín mal v pláne kontrolnej činnosti na rok 2015 desať kontrolovaných subjektov (pôvodcov registratúry), medzi ktoré patrili: Obecný úrad v Breze, Obecný úrad v Krušetnici, Obecný úrad v Lomnej, Mestský úrad v Trstenej, Základná škola s Materskou školou v Breze, Základná škola s Materskou školou v Krušetnici, Základná škola s Materskou školou v Lomnej, Gymnázium Martina Hattalu v Trstenej, spoločnosť GPT s r. o. v Trstenej a Panasonic Industrial Devices Slovakia s. r. o. v Trstenej.

Postoj správcov registratúr k štátnemu odbornému dozoru na úseku registratúr bol zodpovedný. Po ohlásení kontroly niektorí požiadali o konzultáciu v Archíve v Dolnom Kubíne, aby ešte pred kontrolou odstránili čo najviac nedostatkov vo svojich registratúrnych strediskách.

Zamestnanci Archívu v Dolnom Kubíne nezistili na kontrolách závažné porušenie všeobecno-záväzných právnych predpisov ani interných aktov riadenia vydaných na ich základe. Z uvedených kontrolovaných subjektov sa u piatich našli nasledovné nedostatky:

- v štyroch prípadoch išlo o zanedbanie povinnosti vyraďovať registratúrne záznamy v zmysle registratúrneho poriadku a plánu (Obecný úrad v Breze, Obecný úrad v Lomnej, Základná škola s Materskou školou v Breze, Základná škola s Materskou školou v Krušetnici, Základná škola s Materskou školou v Lomnej),

- v jednom prípade správkyňa registratúry neoznačovala na všetky spisy registratúrny znak, znak hodnoty a lehotu uloženia a niektoré kolónky v registratúrnom denníku ZŠ nevyplnila,

Kontrolované subjekty odstránili uvedené nedostatky v stanovenej lehote a písomne informovali Archív v Dolnom Kubíne o odstránení nedostatkov.

Päť kontrolovaných subjektov dosiahlo stupeň I. a päť kontrolovaných subjektov dosiahli stupeň II. podľa nariadenia MV SR č. 121/2012 o postupe pri vykonávaní štátneho odborného dozoru správy registratúry.

Štvorročné skúseností v kontrolnej činnosti podľa uvedeného nariadenia MV SR ukázali skvalitnenie práce správcov registratúr, zodpovednejší prístup k správe registratúrnych záznamov a ich lepšiu orientáciu vo využívaní vlastnej registratúry pre správne konanie a dokladovanie rôznych aktivít. Pracovný vzťah správcov registratúr k zamestnancom Archívu v Dolnom Kubíne sa vyznačuje väčším rešpektom.

**Štátny archív v Bytči pobočka Liptovský Mikuláš**

(od 1. novembra 2015 Štátny archív v Žiline Pracovisko: Archív Liptovský Mikuláš)

V roku 2015 Štátny archív v Bytči pobočka Liptovský Mikuláš plánoval vykonať v rámci samospráv, škôl a podnikateľských subjektov celkom 10 kontrol. Väčšinu z nich sa podarilo vykonať. Kontroly vykonávali podľa možností dvaja pracovníci archívu – A. Petercová vykonala kontrolu správy registratúry Mesta Ružomberok, Mestského úradu v Ružomberku a PhDr. Peter Vítek, vedúci pracoviska vykonal kontrolu správy registratúry v spoločnostiach (Rettenmaier Tatra Timber s.r.o. v Liptovskom Hrádku, IKEA Industry Slovakia s.r.o., odštepný závod Jasná v Závažnej Porube, pred tým Swedwood Slovakia s.r.o. odštepný závod Závažná Poruba a CERAGON Networks s.r.o. v Liptovskej Porúbke), ďalej v Základnej škole s materskou školou, Ul. Hradná v L. Hrádku, v Meste Liptovský Hrádok, Mestskom úrade v L. Hrádku, Obci Beňadiková, Obecnom úrade v Beňadikovej, Obci Závažná Poruba, Obecnom úrade v Závažnej Porube a Obci Valaská Dubová, Obecnom úrade vo V. Dubovej. Pracovníčka Ľ. Šuvadová kontrolu správy registratúry Domu kultúry v Liptovskom Mikuláši, ako zariadenia Mesta Liptovský Mikuláš nestihla vykonať.

Pri uvedených kontrolách neboli zistené závažné porušenia zákona č. 395/2002 Z. z. o archívoch a registratúrach v znení neskorších zmien a doplnkov ani vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov, ako aj záväzných interných aktov riadenia na správu registratúry. Správkyne registratúr kontrolovaných subjektov majú kumulované funkcie a správa registratúry je len malou zložkou ich skutočnej náplne práce. Takáto situácia prevláda najmä v kontrolovaných priemyselných podnikoch. V rámci kontrolovaných subjektov samosprávy je situácia o mnoho lepšia. Mestský úrad v Liptovskom Hrádku (rovnako ako aj Mestský úrad v Liptovskom Mikuláši) v posledných rokoch v niekoľkých etapách pripravili vyraďovacie konanie a usporiadali svoje registratúrne strediská. Správou registratúry poverené pracovníčky samosprávy sa orientujú v platnej legislatíve, týkajúcej sa správy registratúry, ale aj vo vlastných interných predpisoch. Komunikácia správkyň registratúr samosprávy s pracoviskom archívu v Liptovskom Mikuláši je uspokojivá.

V rámci ustanovení citovaného zákona a vyhlášky sme pri kontrolách poskytli zodpovedným pracovníčkam usmernenie. Pri kontrolách sme sa zameriavali na správnu evidenciu registratúrnych záznamov, vedenie registratúrneho denníka, ale aj na starostlivosť o registratúrne záznamy a pravidelné vyraďovanie. Najčastejšími nedostatkami boli: nesprávna prezentačná pečiatka, neuzatváranie registratúrneho denníka, zlá predtlač registratúrneho denníka, nevypĺňanie denníka podľa predtlače, chýbajúce hasiace prístroje v registratúrnych strediskách, slabé obmedzenie prístupu denného svetla v registratúrnom stredisku, nevyhovujúce regálové systémy a viac ako 5-ročné intervaly medzi vyraďovacími konaniami, atď. Závady boli spísané v zápisniciach z jednotlivých kontrol a uložené v registratúre archívu.

**Štátny archív v Bytči pobočka Martin**

(od 1. novembra 2015 Štátny archív v Žiline Pracovisko: Archív Martin)

Pracovníci Štátneho archív v Bytči pobočka Martin vykonali v roku 2015 štátny odborný dozor v registratúrnych strediskách 8 obecných úradov, 3 základných škôl, 2 stredných škôl a 1 podnikateľského subjektu.

Medzi kontrolovanými subjektmi boli obecné úrady Nolčovo, Turčianske Kľačany, Krpeľany, Turčianska Štiavnička, Horný Kalník, Dolný Kalník a Lipovec, Základná škola v Turčianskych Kľačanoch, Základná škola v Krpeľanoch, Základná škola s materskou školou v Turčianskej Štiavničke, Súkromná spojená škola v Martine, Stredná priemyselná škola v Martine a Martinus.sk, s.r.o. v Martine. Nad rámec plánu sme vykonali komplexnú a následnú kontrolu v registratúrnych strediskách ďalších 5 obecných úradov, a to Valča, Príbovce, Ďanová, Ležiachov a Sklabinský Podzámok.

Pri kontrolách boli zistené nedostatky, ktoré sa vo väčšine prípadov opakovali. Jednalo sa o neevidovanie registratúrnych záznamov v registratúrnom denníku, neprideľovanie znaku hodnoty a lehoty uloženia k registratúrnym záznamom, nevypisovanie registratúrnych značiek a lehôt uloženia na šanóny a do prezentačnej pečiatky, nevyčlenenie vhodnej miestnosti pre zriadenie registratúrneho strediska, respektíve nevhodné podmienky v miestnostiach, v ktorých sú umiestnené registratúrne záznamy, nedostatočná ochrana registratúrnych záznamov pred vplyvmi rôznych degradačných činiteľov a taktiež neuskutočňovanie priebežného vyraďovania registratúrnych záznamov. Pracovníci štátneho archívu priamo pri osobnej návšteve poukázali na nimi zistené nedostatky a navrhli zamestnancom kontrolovaných subjektov zodpovedným za predarchívnu starostlivosť ich komplexné riešenie.

Nedostatky boli zistené v každom z kontrolovaných subjektov.

Podľa plánu na rok 2015 mali pracovníci štátneho archívu vykonať kontrolu aj v nasledovnej inštitúcií. Išlo o Obecný úrad v Diakovej. Táto kontrola sa však neuskutočnila z dôvodu nenájdenia vhodného termínu na vykonanie štátneho odborného dozoru s príslušnými zamestnancami zodpovednými za registratúru v danom subjekte.

Štátny archív v Bytči, pobočka Martin eviduje 438 pôvodcov registratúr.

V roku 2015 bol z evidencie vyradený jeden pôvodca registratúry. Išlo o spoločnosť Skanvor, s.r.o. v Sklabini.

Do predarchívnej starostlivosti boli naopak zaradení títo pôvodcovia registratúr – Staton, s.r.o. Turany, Tradeinvest, s.r.o. Martin, Promedika, s.r.o. Martin, Auto Hlaváč, s.r.o. Martin, AXYZ- CNC, s.r.o. Martin, Omega Slovakia, s.r.o. Vrútky.

**Štátny archív v Bytči pobočka Považská Bystrica**

(od 1. novembra 2015 Štátny archív v Trenčíne Pracovisko: Archív Považská Bystrica)

Štátny archív v Bytči pobočka Považská Bystrica má svojej v predarchívnej starostlivosti 279 subjektov štátnej správy, samosprávy, škôl, organizácií a podnikateľských subjektov. Zamestnanci archívu vykonali v roku 2015 podľa plánu práce 20 ŠOD, z toho jedna následná (Obecný úrad Borčice – 21.4.2015) . Ďalšie kontroly boli vykonané vo firme Brantner Altgas, s.r.o. Dubnica n. Váhom a Mestský úrad Nová Dubnica – dňa 20. 4. 2015. Dňa 21.4.2015 sme vykonali ŠOD v Obecnom úrade Slavnica a CSS SLOVEN v Slavnici. Dňa 30.4.2015 bola vykonaná kontrola v obecných úradoch v Mikušovciach, Červenom Kameni a Tuchyni. Nasledovali kontroly dňa 26.5.2015 na obecných úradoch Dohňany a Zliechov a Obchodnej akadémii v Ilave. Skontrolovali sme tiež správu registratúry v Obecnom úrade Beluša, v Gymnáziu Púchov a firme JANEK, s.r.o. Púchov dňa 23.6.2015. Nasledovali kontroly v orgánoch štátnej správy – Okresný úrad Púchov a  Daňový úrad Trenčín, kontaktné miesto Púchov dňa 23.11.2015. Po nich nasledovali dňa 24.11.2015 kontroly vo firmách IMC Slovakia, s.r.o. Šebešťanová a JAMEX, s.r.o. Považské Podhradie. Posledné dve kontroly boli uskutočnené dňa 25.11.2015 na Okresnej prokuratúre Považská Bystrica a CSS BYSTRIČAN Považská Bystrica.

Kontrola bola vykonaná v štátnej správe, samospráve aj u podnikateľských subjektov po piatich rokoch od poslednej návštevy. Dlhodobá starostlivosť archívu sa odzrkadlila v dobrej spolupráci správcov registratúr s archívom, a preto u pôvodcov registratúr bol dosiahnutý II. stupeň hodnotenia – prevažne za malé nedostatky ako neúplné vypĺňanie prezentačnej pečiatky, neoznačovanie úložných jednotiek v príručnej registratúre, občas chýbajúce registratúrne značky, nesprávny vzor úradného listu a využívanie odvolacích údajov v úradnom liste; časť chýb sa odstránila na mieste, prípadne v krátkom časovom úseku. Pri závažnejších pochybeniach správcovia registratúr a príručných registratúr absolvovali metodickú inštruktáž o správnom výkone práce priamo v archíve v Považskej Bystrici.

Pri kontrolách sa pozornosť venovala dodržiavaniu ustanovení zákona č. 395/2002 Z. z. o archívoch a registratúrach, vyhlášky MV SR č. 628/2002 Z. z. a ich novelizácií, ako aj  dodržiavanie záväzných interných aktov riadenia správy registratúry. Pri kontrolách boli zistené tieto skutočnosti:

a) Všetky kontrolované inštitúcie mali schválený registratúrny poriadok a plán podľa ktorých s výnimkou OcÚ Slávnica a Mestský úrad Nová Dubnica, ktorým bolo doporučené novelizovať registratúrny plán podľa poslednej úpravy z roku 2013. U všetkých bol zavedený centralizovaný systém správy registratúry. Klasický registratúrny denník viedlo 50% kontrolovaných inštitúcií – z toho 5 obecných úradov. Vyskytla sa aj taká organizácia, kde viedli dva registratúrne denníky na došlú a odoslanú poštu, prípadne viedli reg. denník v nesprávnej predtlači,

b) Správca registratúry má všade kumulovanú funkciu, väčšinou s prácou v podateľni

alebo na ekonomickom úseku. Obsadenie pozície správcu registratúry sa začína stabilizovať, už nedochádza k častým výmenám, čo sa odzrkadľuje na kvalite práce,

c) Správcovia organizovali pre zamestnancov školenie k správe registratúry ( 70 %) buď sami alebo prostredníctvom štátneho archívu a pravidelne kontrolovali organizačné útvary, pričom správu podávali vedeniu len ústne. Písomnú správu o stave registratúry podávali orgány štátnej správy, samosprávy a archívom preškolené firmy.

V zriadenej podateľni pracuje výlučne jeden zamestnanec, zastupiteľnosť je zabezpečená. Príjem, evidovanie a odosielanie zásielok sa uskutočňuje v súlade s registratúrnym poriadkom. Zásielky sa preberajú tiež mimo podateľne - osobne aj elektronicky a dodatočne sa zaevidujú. U väčších subjektov boli kontrolované aj organizačné zložky (okresný a daňový úrad), ktorých úroveň bola porovnateľná, avšak niektoré odbory mestského úradu vykazovali nižšiu úroveň. Agenda pri odchode zamestnanca sa preberala protokolárne len u orgánov štátnej správy a mestského úradu. Vo firmách tento proces sa zatiaľ neaplikoval. Spisové obaly využívajú najmä inštitúcie, ktoré vedú elektronický systém správy registratúry, ako aj prideľovanie registratúrnych značiek, nakoľko to umožňuje systém. Miera použitia *bežnej korešpondencie* je primeraná – registratúrne záznamy sú ukladané podľa obsahu a registratúrnych značiek. Obecné úrady sporadicky používajú spisové obaly (v zložitejších prípadoch), registratúrne záznamy väčšinou manipulujú do označených spoločných obalov podľa vecných skupín. U 80 % kontrolovaných sa využíva STN 016910, ostatným bola doporučená. Časové rozpätie ročníkov spisov uložených v príručnej registratúre zodpovedalo predpisom – ročníky 2013 - 2015. Odovzdávanie spisov do registratúrneho strediska prebieha v súlade s registratúrnym poriadkom len v orgánoch štátnej správy (v obecných úradoch všetku činnosť zabezpečuje jedna osoba, preto písomná agenda odovzdávania odpadá ),

d) Registratúrne strediská sú zriadené všade, ale u malých obecných úradov majú k dispozícii len jednu - dve uzamykateľné skrine (kapacitne postačujú vzhľadom na pravidelne vykonávané vyraďovanie). V prípade väčších inštitúcií je pravidlom osobitná miestnosť vybavená už aj kompaktnými regálmi a dostatočným ochranným zabezpečením registratúrnych záznamov. Ešte stále býva registratúrne stredisko využívané aj ako skladový priestor s právom prístupu iných osôb ako je správca registratúry ( Okresný úrad Púchov) , čo sa zaznamenalo medzi opatrenia. Využívanie registratúry je sporadické, zriedkavo sa vedie evidencia výpožičiek a nahliadnutí.

Celkovo možno povedať, že u pravidelne kontrolovaných subjektov dochádza k zlepšeniu správy registratúry. Po „naoktrojovaní“ registratúrneho poriadku a plánu a jeho dodržiavaním (sledovaným archívom) si úradníci uvedomia výhody selektívneho ukladania registratúrnych záznamov, označovanie úložných jednotiek registratúrnymi značkami, znakmi hodnoty a lehotou uloženia a po roku – dvoch ich už správca registratúry nemusí do správnych aktivít nútiť.

**Štátny archív v Bytči pobočka Žilina**

(do 31. októbra 2015)

Štátny archív v Bytči pobočka Žilina nevykonal v roku 2015 žiadnu z naplánovaných kontrol.

**Štátny archív v Košiciach**

Štátny archív v Košiciach vykonal v roku 2015 jedenásť kontrol správy registratúry, z toho dve boli následné kontroly. Všetky kontroly boli komplexné a boli vykonané tak, ako boli naplánované pre rok 2015, okrem jednej. Následná kontrola v Železničnom zdravotníctve Košice, s.r.o. nebola vykonaná napriek vydanému povereniu. Dôvody kontrolovaný subjekt uviedol bezprostredne pred kontrolou, kedy Štátnemu archívu v Košiciach doručil žiadosť o  odklad z objektívnych dôvodov (choroba poverených zamestnancov, neprítomnosť štatutárnych zástupcov na pracovisku z dôvodu plnenia úloh mimo pracoviska). Nerealizovaná následná kontrola sa preto presúva na mesiac marec 2016. Ostatné plánované kontroly boli vykonané u týchto pôvodcov: 1. Detská fakultná nemocnica v Košiciach, 2. Lokomotíva, a. s. v Košiciach, 3. APEX, a. s. v Košiciach, 4. Divadlo Romathan v Košiciach, 5. Východoslovenské tlačiarne, a. s. v Košiciach, 6. LESY SR, š. p. Odštepný závod v Košiciach, 7. Záchranná služba v Košiciach, 8. Štátne divadlo v Košiciach, 9. EUROVIA SK, a. s. v Košiciach. Následné kontroly boli realizované vo Východoslovenskom ústave srdcových a cievnych chorôb, a. s. v Košiciach a v spoločnosti Letisko Košice – Airport Košice, a. s.

Pri kontrolách správy registratúry v r. 2015 boli zistené hlavne tieto nedostatky :

- nedôslednosť pri evidovaní prijatých a odoslaných záznamov. V klasických registratúrnych denníkoch nie sú doplňované údaje o vybavení a uložení jednotlivých podaní (doplnenie registratúrnej značky),

- pri evidovaní automatizovaným spôsobom sa vyskytli problémy pri vygenerovaní ročného zoznamu spisov – tlačová zostava registratúrneho denníka so znakom hodnoty „A“,

- v príručných registratúrach sa minimálne používajú spisové obaly, t. j. boli zistené nedostatky pri tvorbe spisov,

- ďalej firemné – úradné listy pre styk s externým prostredím nemajú náležitosti podľa Slovenskej technickej normy (STN), resp. pri odpovediach chýbajú odvolacie údaje,

- na organizačných útvaroch sú dlhodobo ponechávané uzavreté spisy a ukončené agendy, do registratúrnych stredísk (ďalej aj „RS“) sa registratúrne záznamy neodovzdávajú pravidelne, resp. nedbá sa na vyplňovanie odovzdávacích zoznamov, alebo zamestnanec registratúrneho strediska prevzatie nepotvrdzuje svojim podpisom,

- na úložných jednotkách s registratúrou na organizačných útvaroch chýbajú údaje z vydaných registratúrnych plánov, ako : opis vecnej skupiny, registratúrna značka, znak hodnoty a lehoty uloženia,

- z hľadiska zabezpečenia ochrany registratúrnych záznamov v RS chýbajú na vchodových dverách bezpečnostné zámky, resp. hasiace prístroje, alebo nedostatočná ochrana registratúry pod rozvodmi vody,

- pôvodcovia nevyraďujú svoje registratúrne záznamy v zákonných, minimálne 5-ročných lehotách, alebo predkladajú na vyradenie archívnemu orgánu iba čiastkové návrhy, len aby zabezpečili podmienky na preberanie novej registratúry z organizačných útvarov. Dôvod je tiež ten, že správcovia registratúr v rámci kumulácií funkcií nedisponujú dostatočným fondom pracovného času na prípravu komplexných vyraďovacích konaní.

Pozitívny vplyv kontrolnej činnosti zo strany Štátneho archívu v Košiciach v r. 2015 sa potvrdil pri následných kontrolách, kde subjekty zlepšili hlavne stav ochrany, identifikáciu úložných jednotiek, systém usporiadania a lokácie v registratúrnom stredisku, ale hlavne sa zlepšilo vyraďovanie registratúrnych záznamov a štátnemu archívu predložili komplexné návrhy na vyradenie registratúrnych záznamov z registratúrneho strediska.

**Štátny archív v Košiciach pobočka Košice**

(do 31. októbra 2015)

Štátny archív v Košiciach pobočka Košice v roku 2015 vykonal kontroly správy registratúry podľa Nariadenia Ministerstva vnútra Slovenskej republiky o postupe a vykonávaní štátneho odborného dozoru správy registratúry č. 69 z 11. 09. 2012 a podľa plánu kontrolnej činnosti na rok 2015. V roku 2015 sme plánovali a vykonali 24 komplexných kontrol v mestských úradoch, obecných úradoch, súde, domovoch sociálnych služieb, stredných a základných školách a centre pedagogicko-psychologického poradenstva a 17 následných kontrol.

Z uvedeného počtu komplexných kontrol bolo vyhotovených 16 záznamov o kontrole s uloženými opatreniami a 8 záznamov o kontrole bez uložených opatrení. Pri 17 následných kontrolách bolo zistené, že uložené opatrenia boli v lehotách splnené. Kontrolovaným subjektom bolo uložených 40 opatrení na odstránenie zistených nedostatkov. Opatrenia sa týkali hlavne nesprávneho vedenia registratúrneho denníka, označovania registratúrnych záznamov znakom hodnoty a lehotou uloženia podľa schválených registratúrnych plánov, neuskutočnených vyraďovacích konaní , nepoužívania spisových obalov a odovzdávania do registratúrneho strediska. Pri elektronickej evidencii to bolo nevytlačenie menných registrov.

Uvedené nedostatky pretrvávajú hlavne v malých obecných úradoch, kde je v mnohých prípadoch pracovník, alebo starosta zamestnaný na úväzok a preto nie je možné zabezpečiť všetky úlohy na úseku správy registratúry úplne.

Na školách je to zasa problém častého striedania pracovníkov, ktorých je potrebné zaučovať. Preto boli súčasťou kontroly aj metodické inštruktáže a konzultácie, čo prispelo v kontrolovaných subjektoch ku skvalitneniu práce na úseku správy registratúry.

K zásadnému zlepšeniu evidencie a vyraďovania dochádza hlavne po vykonaných kontrolách, čo je možné vidieť pri následných kontrolách. Kontroly vykonávali dve zamestnankyne – PhDr. Margita Krajňáková a Mgr. Mária Drábiková.

**Štátny archív v Košiciach pobočka Michalovce**

(od 1. novembra 2015 Štátny archív v Košiciach Pracovisko: Archív Michalovce)

V zmysle plánu kontrolnej činnosti na rok 2015 vykonal Štátny archív v Košiciach pobočka Michalovce štátny odborný dozor spolu v 31 organizáciách :

Obecný úrad v Hlivištiach, Obecný úrad v Baškovciach, Základná škola v Michalovciach, Moskovská ulica, Obecný úrad v Orechovej, Obecný úrad v Krčave, Obecný úrad v Priekope, Obecný úrad v Koromli, Obecný úrad v Oboríne, Obecný úrad v Malčiciach, AGRO družstvo Malčice, Obecný úrad v Zavadke, Obecný úrad vo Veľkých Revištiach, Obecný úrad v Maťovských Vojkovciach, Obecný úrad v Krišovskej Lieskovej, Obecný úrad v Čiernom Poli, Obecný úrad v Lúčkach, Centrum voľného času v Sobranciach, Obecný úrad v Dúbravke, Obecný úrad v Ložíne, Obecný úrad v Kačanove, Základná škola v Michalovciach, Krymská ulica, Mestské kultúrne stredisko v Michalovciach, Obecný úrad v Sejkove, Obecný úrad v Palíne, Obecný úrad v Tašuli, Obecný úrad v Sennom, AGROTEAM PD v Bežovciach, Obecný úrad v Pinkovciach, Základná škola T. J. Moussona, Základná škola v Rakovci nad Ondavou, Okresný súd v Michalovciach.

Výsledky štátneho odborného dozoru : všetky kontrolované subjekty dosiahli I. alebo II. stupeň hodnotenia podľa nariadenia MV SR č. 121/2012. Pri kontrole neboli zistené žiadne závažné nedostatky, ktoré by porušovali všeobecné predpisy na správu registratúry.

Všeobecné zistenia : organizácie mali vypracovaný registratúrny poriadok a plán – smernice na správu registratúry, ktoré boli schválené naším archívom. Výkonom správy registratúry bola poverená osoba so stredoškolským alebo vysokoškolským vzdelaním. Funkcia správcu registratúry bola kumulovaná s inou činnosťou, väčšinou s ekonomickou, ale i administratívnou. Systém správy registratúry je centralizovaný. Registratúrny denník bol väčšinou vedený klasicky, na vhodnom tlačive registratúrneho denníka. Zásielky doručené do organizácie označovali prezentačnou pečiatkou. Registratúrne strediská v kontrolovaných subjektoch boli umiestnené vhodne. Registratúrne záznamy boli uložené v regáloch, v šanónoch, archívnych škatuliach, označené štítkami. Priestory boli suché, osvetlené umelým osvetlením, vetrateľné, bez prístupu nepovolaných osôb.

Najčastejšie kontrolné zistenia: každá kontrolovaná organizácia mala schválený registratúrny poriadok a plán. V niektorých neboli vyznačené registratúrne značky a znak hodnoty a lehota uloženia. Niektorí pôvodcovia nepoužívali spisové obaly. Spisy ukladali v šanónoch, niekedy neboli správne označené. Vyraďovacie konanie sa v roku 2015 uskutočnilo v ôsmich kontrolovaných subjektoch.

Následná kontrola sa uskutočnila v 9 subjektoch, opatrenia uložené na odstránenie nedostatkov boli splnené.

Neboli vykonané dve následné kontroly pre dlhodobú práceneschopnosť, všetky ostatné plánované kontroly boli vykonané do 17. decembra 2015.

V kontrolovaných subjektoch neboli zistené žiadne závažné nedostatky, ktoré by porušovali ustanovenia zákona č. 395/2002 Z. z., o archívoch a registratúrach, vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach, ako ani iných záväzných interných aktov riadenia na správu registratúry.

**Štátny archív v Košiciach pobočka Rožňava**

(od 1. novembra 2015 Štátny archív v Košiciach Pracovisko: Archív Rožňava)

Predmetom kontrolnej činnosti bolo dodržiavanie zákona č.395/2002 Z. z. o archívoch a registratúrach a o doplnení niektorých zákonov v znení neskorších predpisov a  Vyhlášky Ministerstva vnútra SR č.628/2002 Z. z., ktorou sa vykonávajú ustanovenia zákona o archívoch a registratúrach a o doplnení niektorých zákonov, dodržiavanie interných noriem na správu registratúry (registratúrny poriadok a registratúrny plán). Všetky kontroly boli vykonané podľa nariadenia Ministerstva vnútra SR č. 121/2012 o postupe pri vykonávaní štátneho odborného dozoru.

Do pôsobnosti nášho archívu patria dva okresy a to Rožňava a Revúca. Podstatnú časť organizácií zaradených do predarchívnej starostlivosti tvoria obecné úrady, úrady miestnej štátnej správy, školy, školské zariadenia a kultúrne inštitúcie. V menšej miere poľnohospodárske družstvá a podnikateľské subjekty. V roku 2015 bolo naplánovaných 23 kontrol. Z uvedeného počtu bolo vykonaných 9 komplexných, 11 tematických a 3 následné kontroly. Na Okresnom úrade v Revúcej nebola vykonaná kontrola z dôvodu, že pri žiadosti o vyhotovenie poverenia nám bolo oznámené zo strany odboru archívov a registratúr SVS MV SR, že na uvedenom úrade bude vykonaná kontrola priamo odborom archívov a registratúr. Namiesto Okresného úradu v Revúcej bola vykonaná komplexná kontrola v organizácii Obvodná poľovnícka komora v Revúcej. Tematická kontrola v spoločnosti NOTES a.s. Betliar bola nahradená kontrolou v spoločnosti ITALINOX Slovakia, s.r.o. prevádzka Rožňava z dôvodu, že po telefonickej konzultácii so Štátnym archívom v Košiciach sme sa dohodli, že kontrolu v NOTES a.s. Betliar vykoná ŠA v Košiciach. Pri uskutočnení tematickej kontroly v spoločnosti ITALINOX Slovakia, s.r.o. prevádzka v Rožňave sme zistili, že správu registratúry vykonáva spoločnosť ITALINOX Slovakia, s.r.o. v Bratislave. Všetky registratúrne záznamy vrátane prevádzky v Rožňave sa nachádzajú v sídle spoločnosti v Bratislave. Spoločnosti STEFE THS s.r.o. Revúca (do 31. 12. 2012 Retes s.r.o. Revúca) spravuje registratúru spoločnosť HB Partners, s.r.o. Banská Bystrica. Registratúrny poriadok a plán bol schválený MV SR Štátnym archívom v Banskej Bystrici spoločnosti STEFE a.s. Banská Bystrica ako matke STEFE THS s.r.o. Revúca. Na tematickej kontrole v organizácii SPELEO Rožňava (nezávislá dobrovoľná, nepolitická spoločenská organizácia združujúca individuálnych a kolektívnych členov o kras a krasológiu) sme zistili, že organizácia nemá vlastné registratúrne stredisko a záznamy sú uložené v registratúrnom stredisku Baníckeho múzea v Rožňave. V rokoch 1959 – 1969 pôsobila uvedená organizácia pri okresnom, neskôr Baníckom múzeu v Rožňave. Spolupráca medzi Baníckym múzeom a jaskyniarmi nebola nikdy ukončená a trvá dodnes. Tematickou kontrolou v spoločnosti Gemerské žriedla s.r.o. Tornaľa sme zistili skutočnosť, že dňom 01. 10. 2010 všetky činnosti vykonávané uvedenou spoločnosťou na základe Zmluvy o spolupráci so spoločnosťou Slovenské pramene a žriedla a.s. Budiš prechádzajú na uvedenú spoločnosť. Po tematických kontrolách v spoločnostiach: ITALINOX Slovakia, s.r.o. prevádzka Rožňava, Gemerské žriedla s.r.o. Tornaľa, EURIS s.r.o. Rožňava, MEVA SK s.r.o. Rožňava, PAPSERVIS Slavošovce s.r.o., HERMAN Slovakia , s.r.o. Revúca vyraďujeme uvedené spoločnosti z predarchívnej starostlivosti nášho archívu na základe novely 266/2015 zákona 395/2002 Z. z. o archívoch a registratúrach v znení neskorších predpisov.

Tematické kontroly v roku 2015 boli zamerané hlavne na ukladanie registratúrnych záznamov a dodržiavanie § 18 ods. 3 zákona NR SR č. 395/2002 Z. z. o archívoch a registratúrach o pravidelnom vyraďovaní registratúrnych záznamov.

Následné kontroly boli vykonané na Obecnom úrade v Dedinkách, Obecnom úrade v Rozložnej a Obecnom úrade v Rožňavskom Bystrom. V uvedených subjektoch boli nedostatky odstránené, vyraďovanie registratúrnych záznamov bolo uskutočnené na Obecnom úrade v Dedinkách. Na Obecnom úrade v Rozložnej a v Rožňavskom Bystrom je vyraďovacie konanie v štádiu vyhotovovania zoznamov registratúrnych záznamov navrhnutých na vyradenie.

Pri komplexných kontrolách vo väčšine subjektov bolo zistené čiastočné porušenie zákona č.395/2002 Z. z., vyhlášky č. 628/2002 Z. z. a interných predpisov vyhotovených na ich základe. Nedostatky boli zistené väčšinou v označovaní úložných jednotiek identifikačnými štítkami v príručných registratúrach, ukladaní registratúrnych záznamov v registratúrnom stredisku a ich následnom vyraďovaní.

Subjektom boli uložené opatrenia a stanovené termíny na odstránenie nedostatkov. V jedenástich prípadoch prebehlo vyraďovacie konanie. Obecnému úradu v Poline, vo Višňovom a bol termín na vyradenie registratúrnych záznamov predĺžený na základe telefonickej žiadosti do 31. 12. 2015.

**Štátny archív v Košiciach pobočka Trebišov**

(od 1. novembra 2015 Štátny archív v Košiciach Pracovisko: Archív Trebišov)

Podľa plánu kontrolnej činnosti na rok 2015 dve zamestnankyne Štátneho archívu v Košiciach pobočky Trebišov vykonali v zmysle § 28 zákona č. 395/2002 Z. z. o archívoch a registratúrach a o doplnení niektorých zákonov štátny odborný dozor nad správou registratúry u 30 pôvodcov, a to 22 komplexných kontrol, 8 následných kontrol z roku 2014 a 11 následných kontrol, ktoré vyplynuli z komplexných kontrol z roku 2015.

Do plánu kontrol sme zaradili pôvodcov rôzneho typu - štátne inštitúcie (4), obecné a mestské úrady (17), školy (8) a podnikateľské subjekty (1) v územnej pôsobnosti pracoviska.

Predmetom kontrol bolo dodržiavanie zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, ustanovení vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov, ako aj dodržiavanie záväzných interných aktov riadenia na správu registratúry. Zamerali sme sa na skutočnosť, či pôvodcovia majú vypracované všeobecné záväzné právne predpisy, ktoré majú vplyv na správu registratúry a ich aplikáciu v praxi, na evidenciu registratúrnych záznamov, starostlivosť o registratúrne záznamy, či registratúrne stredisko spĺňa všetky kritériá predpísané v II. časti vyhlášky MV SR č. 628/2002 Z. z., pravidelné vyraďovanie a odovzdávanie archívnych dokumentov do nášho archívu.

Zistenia v kontrolovaných subjektoch:

1. Správca registratúry

Činnosti súvisiace so správou registratúry vykonávajú osoby s požadovaným vzdelaním. Správca registratúry ani v jednom prípade nie je samostatná pracovná pozícia.

Negatívne hodnotíme Úrad práce, sociálnych vecí a rodiny v Trebišove, ktorý spolu so svojimi pracoviskami spravuje 2.820 b. m. registratúrnych záznamoch a nemá vytvorenú samostatnú pracovnú pozíciu.

2. Evidovanie záznamov a spisov:

Úroveň správy registratúry v dotknutých subjektoch bola na rôznej úrovni. Prevládali väčšinou tie isté problémy. Väčšina kontrolovaných subjektov zabezpečuje správu registratúry centralizovaným neautomatizovaným systémom. Vzhľadom na počet evidovaných spisov v priebehu kalendárneho roka uvedený systém správy registratúry im v plnom rozsahu vyhovuje. Neautomatizovaný systém správy registratúry využívajú najviac obecné úrady a školy. Mestský úrad v Kráľovskom Chlmci, Daňový úrad Košice, kontaktné miesto v Kráľovskom Chlmci, Regionálny úrad verejného zdravotníctva v Trebišove, Úrad práce, sociálnych vecí a rodiny v Trebišove a Obecný úrad v Zemplínskej Teplici správu registratúry vedú v centralizovanom automatizovanom systéme. Uvedený informačný systém na správu registratúry podlieha štandardom ustanoveným výnosom č. 525/2011 MV SR o štandardoch pre elektronické informačné systémy na správu registratúry. Pri evidovaní a vybavovaní záznamov v centrálnom neautomatizovanom systéme boli zistené nedostatky: v registratúrnom denníku sa zvlášť evidujú od poradového čísla 1 prijaté záznamy,  zvlášť od poradového čísla 1 odoslané záznamy a zvlášť sa eviduje od poradového čísla 1 vlastná pošta. Registratúrne denníky neposkytovali úplné,  presné a časovo vecne aktuálne údaje o evidovaní a vybavení registratúrnych záznamov úradu, tvorba spisov, neuzatváranie spisov a neuzatváranie registratúrnych denníkov v rámci jedného roka, nepoužívanie spisových obalov, evidovanie účtovných dokladov v registratúrnom denníku, neprideľovanie registratúrnych znakov a lehôt uloženia.

3. Registratúrne stredisko:

V všetkých kontrolovaných subjektoch mali zriadené registratúrne strediská. Z 22 subjektov 5 nespĺňali kritériá predpísané v II. časti vyhlášky č. 628/2002 Z. z., a to pracoviská Úradu práce, sociálnych vecí a rodiny v Čiernej nad Tisou, Strede nad Bodrogom a  Sečovciach, OcÚ vo Veľkých Trakanoch, Veľatoch a  Vojke a spoločnosť CONTAX, s.r.o. v Novom Ruskove. Fyzický stav registratúrnych záznamov uložených v registratúrnych strediskách bol dobrý.

4. Vyraďovacie konanie:

Najčastejším porušením zákona 395/2002 Z. z. bol § 16 ods. 2 písm. h. 16 kontrolovaných subjektov nedodržalo maximálnu päťročnú lehotu pre vyraďovacie konanie.

30-tim kontrolovaným subjektom sme uložili 45 opatrení na odstránenie nedostatkov. Pre odstránenie zistených nedostatkov uskutočnili zamestnankyne archívu počas kontrol metodickú inštruktáž pre správcov registratúr. Opatrenia na odstránenie nedostatkov boli terminované a termíny boli dodržané, iba Okresná prokuratúra v Trebišove požiadala o predĺženie lehoty z dôvodu hľadania vhodných priestorov v rámci mesta na zriadenie ďalšieho registratúrneho strediska. Výkon štátneho odborného dozoru bol ukončený bez následnej kontroly len v 3 prípadoch, a to na Cirkevnej odbornej škole sv. Jozafáta v Trebišove, Obecnom úrade v Zemplíne a Obecnom úrade v Zemplínskej Teplici. V 11 subjektoch sme v roku 2015 vykonali následnú kontrolu a v 8 subjektoch následná kontrola bude vykonaná v roku 2016.

Podľa hodnotenia nariadenia MV SR č. 121/2012 o postupe pri vykonávaní štátneho odborného dozoru správy registratúry 3 pôvodcovia dosiahli I. stupeň, 18 pôvodcov dosiahlo II. stupeň a Obecný úrad v Malých Ozorovciach III. stupeň.

Celkovo môžeme skonštatovať, že kontrolná činnosť vykonávaná podľa nariadenia MV SR č. 121/2012 preukázala zodpovednejší prístup správcov registratúry k evidovaniu, spôsobu uloženia a vyraďovaniu  registratúrnych záznamov. Správcovia registratúr k zamestnancom archívu pristupujú s väčším rešpektom.

**Štátny archív v Levoči**

(od 1. novembra 2015 Štátny archív v Prešove Špecializované pracovisko: Spišský archív

v Levoči)

V roku 2015 mal Štátny archív v Levoči vykonať desať kontrol. K 1. decembru 2015 boli zrealizované 4 komplexné kontroly. Podľa schváleného plánu sa do konca kalendárneho roka vykoná štátny odborný dozor ešte v troch subjektoch. Kontrolovanými organizáciami boli podnikateľské subjekty a škola. Jeden plánovaný štátny odborný dozor nebol zrealizovaný. V priebehu kalendárneho roka podnikateľský subjekt zmenil miesto svojho podnikania, čím už nepatrí do našej predarchívnej starostlivosti. Spoločnosť sme písomne upozornili na povinnosť oznámiť zmenu svojho názvu a zmenu miesta uloženia registratúry. Spis o tomto pôvodcovi sme odstúpili príslušnému štátnemu archívu. Obdobná situácia nastala aj pri ďalšej spoločnosti, kde bol plánovaný výkon štátneho odborného dozoru. Stala sa súčasťou väčšej korporácie so sídlom mimo našej územnej pôsobnosti. O tejto kontrole sme urobili krátky informatívny záznam, nevyhodnocovali sme ju po dohode s odborom archívov a registratúr výsledným kontrolným listom. Kontrolu vykonanú v SEZ Krompachy a v Strednej odbornej škole pri SEZ sme spojili do jednej, nakoľko aj kontrolované organizácie boli vzájomne prepojené, tak organizačne ako aj správou registratúry.

Výsledky štátneho odborného dozoru: kontrolované subjekty dosiahli II. stupeň hodnotenia podľa  nariadenia MV SR č. 121/ 2012; v štyroch prípadoch boli uložené opatrenia na odstránenie nedostatkov.

Všeobecné zistenia: podnikateľské subjekty používali ako internú smernicu na správu registratúry registratúrny plán; výkonom činností spojených so správou registratúry boli poverené osoby minimálne so stredoškolským vzdelaním. Ich funkcia bola kumulovaná aj s iným postom mimo úseku správy registratúry; organizácie mali zavedený centralizovaný systém správy registratúry, ani jeden zo subjektov nepoužíval integrovaný informačný systém na správu registratúry. Všetci pôvodcovia viedli registratúrny denník manuálne. Doručené zásielky po otvorení označovali odtlačkom prezentačnej pečiatky. Kontrolované subjekty mali zriadené a vhodne umiestnené registratúrne strediská. Vybavené boli dostatočným počtom regálov, miestnosti boli suché, temperované, vetrateľné, s umelým osvetlením. Registratúrne záznamy, ktorým ešte neuplynula lehota uloženia, boli uložené zväčša v šanónoch, riadne označené štítkami. Niektoré registratúrne strediská však kapacitne nepostačovali.

Najčastejšie kontrolné zistenia: subjekty, ktoré nemajú povinnosť vypracovať registratúrny poriadok, častejšie nedodržiavajú zásady manipulácie so záznamami a spismi. Kontrolované subjekty neotvárajú pre každý kalendárny rok nový registratúrny denník; nevyznačujú v ňom všetky údaje podľa predtlače, napr. registratúrna značka, znak hodnoty a lehota uloženia. Používajú dokonca knihu došlej a odoslanej pošty.

Podnikateľské subjekty často neevidujú záznamy vznikajúce z vlastného podnetu (ex offo), v registratúrnom denníku naopak evidujú faktúry resp. iné účtovné doklady. Pôvodcovia často nevytvárajú spisy, nepoužívajú spisové obaly, resp. nevyznačujú na nich predpísané údaje. Nedodržiava sa päť ročná lehota pre pravidelné vyraďovanie registratúrnych záznamov, ktorým uplynula lehota uloženia. Podnikateľské subjekty často argumentujú potrebou registratúrnych záznamov pre svoju ďalšiu činnosť.

Najčastejšie sme pri kontrolách konštatovali porušenia § 16 ods. 2, písm. a) a m) (pôvodne k), §18 ods. 3 zákona 395/2002 o archívoch a registratúrach a porušenie § 9, 10 ods. 3 vyhlášky č. 628/2002 Z. z.

**Štátny archív v Levoči pobočka Levoča**

(do 31. októbra 2015)

V roku 2015 vykonával Štátny archív v Levoči pobočka Levoča k 1. decembru 2015 kontrolu v 8 organizáciách. Vo všetkých prípadoch šlo o komplexnú kontrolu. Podľa schváleného plánu sa do konca kalendárneho roka vykoná štátny odborný dozor ešte v dvoch subjektoch. Kontrolovanými organizáciami bolo päť obecných úradov a tri školy.

Výsledky štátneho odborného dozoru: všetky kontrolované subjekty dosiahli II. stupeň hodnotenia podľa  nariadenia MV SR č. 121/ 2012; vo všetkých prípadoch boli uložené opatrenia na odstránenie nedostatkov.

Všeobecné zistenia: orgány verejnej moci a školy mali vypracované smernice na správu registratúrny (registratúrny poriadok a registratúrny plán), ktoré boli schválené štátnym archívom. Výkonom činností spojených so správou registratúry boli poverené osoby minimálne so stredoškolským vzdelaním. Väčšinou bola ich funkcia kumulovaná aj s inou funkciou mimo úsek správy registratúry. Organizácie mali zavedený centralizovaný systém správy registratúry, ani jeden zo subjektov nepoužíval integrovaný informačný systém na správu registratúry. Iba jeden obecný úrad využíva automatizovaný evidenčný systém, ostatní pôvodcovia vedú registratúrny denník manuálne. Doručené zásielky po otvorení všetci kontrolovaní označovali odtlačkom prezentačnej pečiatky. Kontrolované subjekty mali zriadené a vhodne umiestnené registratúrne strediská. Vybavené boli dostatočným počtom regálov, miestnosti boli suché, temperované, vetrateľné, s umelým osvetlením. Registratúrne záznamy, ktorým ešte neuplynula lehota uloženia, boli uložené zväčša v šanónoch, riadne označené štítkami.

Najčastejšie kontrolné zistenia: kontrolované subjekty neotvárajú pre každý kalendárny rok nový registratúrny denník; nevyznačujú v ňom všetky údaje podľa predtlače, chýba napr. registratúrna značka, znak hodnoty a lehota uloženia. Pri vybavovaní záznamov organizácie nevyhotovujú úradné listy v súlade s príslušnou technickou normou, neuvádzajú všetky potrebné odkazové údaje jednotne a správne. Nedodržiava sa päť ročná lehota pre pravidelné vyraďovanie registratúrnych záznamov, ktorým uplynula lehota uloženia.

Najčastejšie sme pri kontrolách konštatovali porušenia ustanovení interných noriem na správu registratúry (reg. poriadku), § 18 ods. 3 zákona 395/2002 o archívoch a registratúrach a porušenie § 9, 10 ods. 3 vyhlášky č. 628/2002 Z. z.

Prijaté opatrenia na odstránenie nedostatkov: jednotliví pôvodcovia nás písomne informujú o prijatých opatreniach na odstránenie nedostatkov. Väčšina z nich bude zrealizovaná v priebehu budúceho roka (najmä vyraďovacie konania).

**Štátny archív v Levoči pobočka Poprad**

(od 1. novembra 2015 Štátny archív v Prešove Pracovisko: Archív Poprad)

Štátny archív v Levoči pobočka Poprad vykonal na základe Plánu kontrolnej činnosti na rok 2015 v zmysle zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov štátny odborný dozor vo všetkých 14 plánovaných pôvodcov registratúr. Vykonané kontroly boli komplexné. Pri výkone štátneho odborného dozoru sa archív zameral predovšetkým na orgány samosprávy, kde bolo predmetom kontroly dodržiavanie zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, ustanovení vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov v znení neskorších predpisov, ako aj dodržiavanie záväzných interných aktov riadenia na správu registratúry - registratúrny poriadok a registratúrny plán.

Pri vyhodnotení kontrolnej činnosti za rok 2015 sme zistili, že správcovia registratúrnych stredísk obecných úradov používajú neaktuálne registratúrne plány, ktoré už boli niekoľko krát dopĺňané. Boli upozornení, že aktuálne vzorové registratúrne plány pre obce a mestá sa nachádzajú na stránke Ministerstva vnútra SR - [www.minv.sk](http://www.minv.sk). Za neustále sa opakujúci problém pri kontrolách môžeme vyhodnotiť porušovanie zákona č. 395/2002 Z. z. v znení neskorších predpisov, § 18, ods. 3 o pravidelnom vyraďovaní registratúrnych záznamov. Organizácia má vyraďovať registratúrne záznamy najmenej raz za päť rokov. Kontrolovaným subjektom sme nariadili vykonať vyraďovacie konanie.

Počas výkonu štátneho odborného dozoru sme preverili aj dodržiavanie záväzných interných aktov riadenia na správu registratúry – registratúrne poriadky. Porušenia sme zistili najmä v článku 3, ods. 1, ktorý hovorí o povinnosti organizácie používať prezentačnú pečiatku na označovanie došlej korešpondencie. S uvedeným problémom sa stretávame pri školských zariadeniach a podnikateľských subjektoch, ktoré majú schválený registratúrny poriadok. Problém spôsobuje i dodržiavanie článku 15, ods. 4, ktorý upravuje označovanie ukladacích jednotiek podľa vzoru uvedenom v registratúrnom poriadku. Kontrolovaným subjektom bolo nariadené, aby registratúrne záznamy uložené v príručných registratúrach označovali už u spracovateľa, aby nevznikal problém s označovaním pri preberaní do registratúrnych stredísk.

Uložené opatrenia na odstránenie nedostatkov boli splnené ihneď, v prípade časovo náročných bola uložená lehota. O odstránení nedostatkov bol archív informovaný písomne.

Štátny archív v Prešove, pracovisko Archív Poprad konštatuje, že pri výkone štátneho odborného dozoru v kontrolovaných subjektoch neboli zaznamenané závažné porušenia vyššie uvedeného zákona, vyhlášky a interných predpisov, ktoré by vyústili do uloženia sankcie.

**Štátny archív v Levoči pobočka Spišská Nová Ves**

(od 1. novembra 2015 Štátny archív v Košiciach Pracovisko: Archív Spišská Nová Ves)

V roku 2015 Štátny archív v Levoči pobočka Spišská Nová Ves vykonal štátny odborný dozor v týchto organizáciách: Bytové družstvo v Spišskej Novej Vsi, Panasonic AVC Networks Slovakia s.r.o. v Krompachoch, Obecný úrad v Letanovciach, Základná škola J. Sklenára v Letanovciach, Špeciálna základná škola v Letanovciach, Lesy mesta Spišská Nová Ves, s.r.o. v Novoveskej Hute, Stredná odborná škola ekonomická v Spišskej Novej Vsi

Obecný úrad v Hrabušiciach, Základná škola s materskou školou v Hrabušiciach, Špeciálna základná škola v Hrabušiciach.

Všetky kontrolované subjekty dosiahli I. alebo II. stupeň hodnotenia podľa nariadenia MV SR č. 121/2012. Pri kontrole neboli zistené žiadne závažné nedostatky, ktoré by porušovali všeobecné predpisy na správu registratúry.

Všeobecné zistenia: všetky organizácie mali vypracované smernice na správu registratúry (registratúrny poriadok a plán), ktoré boli schválené štátnym archívom. Výkonom činností spojených so správou registratúry boli poverené osoby s vysokoškolským alebo stredoškolským vzdelaním. Ich funkcia ako správcov registratúry bola väčšinou kumulovaná s inou činnosťou - najčastejšie s ekonomickou, administratívnou a v školách aj s pedagogickou činnosťou. Organizácie mali zavedený centralizovaný systém správy registratúry. Žiadny zo subjektov nepoužíval integrovaný informačný systém a automatizovaný evidenčný systém mali zavedený iba obce. Školy a malé subjekty registratúrny denník viedli manuálne. Doručené zásielky označovali prezentačnou pečiatkou.

Kontrolované subjekty mali zriadené registratúrne strediská, ktoré boli vhodne umiestnené. Vybavené boli dostatočným počtom regálov. Miestnosti boli suché, vetrateľné a s umelým osvetlením. Registratúrne záznamy boli uložené v archívnych škatuliach a šanónoch a označené štítkami.

Najčastejšie kontrolné zistenia: každá kontrolovaná organizácia mala schválený registratúrny poriadok a plán. V niektorých registratúrnych denníkoch neboli vyznačené reg. značky a lehoty uloženia. Niektorí pôvodcovia pre malé množstvo písomností nepoužívali spisové obaly. Spisy mali uložené v šanónoch, riadne evidované a roztriedené podľa charakteru. Špeciálne registratúrne záznamy sú uložené na oddeleniach pre dlhšie vybavovanie. V školách sú výlučne v správe riaditeľa. V každom kontrolovanom subjekte v roku 2015 sa uskutočnilo vyraďovacie konanie.

Následná kontrola nebola potrebná v žiadnom subjekte. Všetky plánované kontroly boli vykonané do 3. novembra 2015.

Prijaté opatrenia na odstránenie nedostatkov: v kontrolovaných subjektoch neboli zistené žiadne závažné nedostatky, ktoré by porušovali ustanovenia zákona č. 395/2002 Z. z., o archívoch a registratúrach, vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach, ako ani iných záväzných interných aktov riadenia na správu registratúry.

**Štátny archív v Levoči pobočka Stará Ľubovňa**

(od 1. novembra 2015 Štátny archív v Prešove Pracovisko: Archív Stará Ľubovňa)

V priebehu roku 2015 štátny odborný dozor bol vykonaný u týchto pôvodcov registratúr: ZŠ s MŠ v Kyjove, Kolačkove, Obecný úrad v Kolačkove, Kremnej, Kyjove, Lackovej, Legnave, Lesnici, Pienstav a.s. v Starej Ľubovni, Centrum voľného času v Starej Ľubovni, Kúpele Vyšné Ružbachy, a.s.

Predmetom kontrol bolo dodržiavanie zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, ustanovení vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov, ako aj dodržiavanie registratúrnych poriadkov a registratúrnych plánov.

Kontroly boli uskutočnené na všetkých naplánovaných organizáciách. Podľa druhu kontrol desať bolo komplexných a jedna následná.

Vychádzajúc zo záznamov o kontrole u deviatich pôvodcoch po vykonaní kontroly neboli zistené porušenia všeobecne záväzných právnych predpisov a interných aktov riadenia vydaných na ich základe.

Pri dvoch kontrolách na základných školách boli zistené nie závažné porušenia správy registratúry a boli im dané opatrenia na odstránenie nedostatkov. Archívu boli z uvedených inštitúcií doručené správy o splnení opatrení do učeného termínu.

**Štátny archív v Nitre**

**Sídlo: Ivanka pri Nitre**

Štátny archív v Nitre mal na rok 2015 naplánovaných 14 kontrol správy registratúry, 10 komplexných a 4 následné kontroly. Kontroly boli vykonané v nasledujúcich subjektoch: Krajské osvetové stredisko v Nitre, Agrokomplex, š.p. v Nitre, Arriva Nitra, a.s., Dynamik Holding, a.s. Nitra, Univerzita Konštantína Filozofa v Nitre, Zornica, a.s. Bánovce nad Bebravou, Energo SK, a.s. Nitra, Lesostav, a.s. Nitra, Penam, a,s, Nitra. Kontrola v spoločnosti Obuv Partizánske, a.s. Partizánske sa neuskutočnila, pretože organizácia medzitým prepadla do III. kategórie pôvodcov. Následné kontroly sa uskutočnili v subjektoch: Osram, a.s. Nové Zámky, Plastika, a.s. Nitra, Branko, a.s. Nitra. Následná kontrola v a.s. Stapring Nitra sa nevykonala z dôvodu organizačných zmien v spoločnosti, ktorá požiadala o posunutie termínu. Kontrola bude vykonaná v treťom štvrťroku 2016. Nad rámec plánovaných kontrol bola vykonaná následná kontrola v Krajskom osvetovom stredisku v Nitre. Pri štyroch organizáciách boli uložené opatrenia a budú vykonané následné kontroly v roku 2016, z toho jedna následná kontrola bola už uskutočnená.

Pri kontrolách sa najzávažnejšie porušenia všeobecne záväzných právnych predpisov a interných aktov riadenia vyskytli na Univerzite Konštantína Filozofa v Nitre (kontrola vykonaná 27. a 28. mája 2015). Tu sa zistilo, že Univerzitný informačný systém – automatizovaný systém na správu registratúry nespĺňal kritériá na správu registratúry, funkcionalita programu bola nepostačujúca, pri evidovaní sa používal jeden registratúrny denník od roku 2012, neuzatváral sa, takmer vôbec sa netvorili spisy a jedno číslo spisu sa používalo priebežne cez viac rokov, menil sa iba rok,  pracovalo sa iba so stovkami záznamov s evidenčnými číslami, nepoužívali sa papierové spisové obaly. V súčasnosti univerzita už splnila prvé opatrenia, takže je predpoklad, že v budúcom roku sa bude správa registratúry viesť správne v zmysle nového registratúrneho poriadku školy a platných právnych predpisov. V Krajskom osvetovom stredisku v Nitre sa tiež používalo nesprávne tlačivo na registratúrny denník a z toho vyplývalo nesprávne evidovanie záznamov, nepoužívali sa papierové spisové obaly, ukladacie jednotky neboli označené štítkami s údajmi. Tu bola vykonaná následná kontrola, opatrenia boli splnené a organizácia prešla na automatizovaný systém evidovania registratúrnych záznamov v programe WINASU. Pri následných kontrolách v Osram a.s. Nové Zámky, Plastika, a.s. Nitra, Branko, a.s. Nitra sa zistilo, že organizácie odstránili nedostatky, zistené pri kontrole, čiže splnili uložené opatrenia.

Ďalšie nedostatky, ktoré sa vyskytujú pri správe registratúry v organizáciách a ktoré sme zistili pri kontrole správy registratúry sú: už spomínané nesprávne evidovanie v ručne vedenom registratúrnom denníku, najmä nevyznačovanie vybavenia spisu a neuvádzanie registratúrnej značky, nepoužívanie spisových obalov, nepoužívanie registratúrnej značky pri práci s registratúrou, chýbajúca registratúrna značka na štítkoch na úložných jednotkách, či v príručnej registratúre alebo v registratúrnom stredisku, nepoužívanie preberacích protokolov pri odovzdávaní spisov do registratúrneho strediska, tiež je častá veľká kumulácia prác správcu registratúry. V mnohých prípadoch sa drobné nedostatky priamo pri výkone kontroly konzultujú a hneď aj odstraňujú.

Na základe výsledkov následných kontrol môžeme konštatovať, že pôvodcovia registratúr odstraňujú nedostatky, ktoré sa zistia pri kontrole správy registratúry.

**Štátny archív v Nitre pobočka Nitra**

(do 31. októbra 2015)

V roku 2015 Štátny archív v Nitre pobočka Nitra, ktorá bola v zmysle novely zákona

o archívoch a registratúrach č. 266/2015 Z. z. k 1. novembru 2015 z organizačných dôvodov

zrušená, nevykonala žiadnu z 10 naplánovaných kontrol správy registratúry (ŠOD). Bývalá

riaditeľka pobočky Mgr. Eva Michlíková, zodpovedná za uvedený stav, zdôvodnila v telefonickom rozhovore, že nevykonanie týchto kontrol bolo zapríčinené časovo náročnou

prípravou archívneho materiálu (jeho fyzickou revíziou a číslovaním škatúľ sťahovacími

číslami) na plánované sťahovanie pobočky z pôvodných priestorov do Štátneho archívu

v Nitre so sídlom v Ivanke pri Nitre.

**Štátny archív v Nitre pobočka Bojnice**

(od 1. novembra 2015 Štátny archív v Trenčíne Pracovisko: Archív Bojnice)

Do plánu kontrolnej činnosti na rok 2015 sme navrhli 12 organizácií z oblasti verejnej správy a podnikateľskej sféry. Kontroly boli počas roka vykonané vo všetkých 12 subjektoch, a to: dve následné kontroly v Kultúrnom a spoločenskom stredisku v Prievidzi a Obecnom úrade v Malej Čausi. V týchto organizáciách boli všetky nedostatky odstránené. Ďalšie vykonané kontroly boli komplexné, a  to v 10 organizáciách: Mestskom úrade v Bojniciach, Detskom domove v Prievidzi, Spojenej škole v Nitrianskom Pravne, Základnej škole s materskou školou v Diviackej Novej Vsi, Obecnom úrade v Cigli, Obecnom úrade v Oslanoch, Obchodnej akadémii v Prievidzi, Strednej odbornej škole v Prievidzi, Nestlé, s. r. o. v Prievidzi a Tezase, s. r. o. v Prievidzi.

Najčastejšie vyskytujúce sa nedostatky v kontrolovaných subjektoch: nezriadené registratúrne stredisko, nesprávne vedenie registratúrneho denníka (vedenie jedného registratúrneho denníka na viac rokov, žiadosť a odpoveď na žiadosť neboli evidované pod tým istým číslom podania, nevypisovanie spôsobu vybavenia spisov, neuzatváranie registratúrnych denníkov na konci roka), nepoužívanie spisových obalov, čiastočné vypisovanie údajov na identifikačných štítkoch na ukladacích jednotkách v príručných registratúrach, nevyznačovanie obmedzeného prístupu ako aj lehoty obmedzenia, nepravidelné vyraďovanie registratúrnych záznamov, ktorým uplynula lehota uloženia.

Prijaté opatrenia na základe zistených skutočností: zriadenie registratúrneho strediska,

správne vedenie registratúrneho denníka (jeden registratúrny denník na jeden kalendárny rok, vypisovanie všetkých údajov, uzatváranie registratúrneho denníka na konci roka), používanie spisových obalov, vypisovanie všetkých údajov na identifikačných štítkoch ukladacích jednotiek v príručných registratúrach, označovanie ukladacích jednotiek, ku ktorým je obmedzený prístup, vyraďovanie registratúrnych záznamov, ktorým uplynula lehota uloženia v pravidelných päťročných intervaloch.

Kontrolovaným subjektom boli poskytnuté inštruktáže k správnemu vedeniu registratúrneho denníka a vyraďovaciemu konaniu.

**Štátny archív v Nitre pobočka Komárno**

(od 1. novembra 2015 Štátny archív v Nitre Pracovisko: Archív Komárno)

Zamestnanci Ministerstva vnútra Slovenskej republiky Štátneho archívu v Nitre pobočky Komárno vykonali v roku 2015 na základe § 28 zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov  v súlade s plánom kontrolnej činnosti archívu na rok 2015 desať komplexných kontrol, dve následné kontroly a jedna kontrola bola vykonaná na podnet. Do plánu kontrol boli zaradené orgány štátnej správy, samosprávy, školy a družstvá.

Predmetom kontrol bolo dodržiavanie zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, ustanovení vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov, ako aj dodržiavanie záväzných interných aktov riadenia na správu registratúry (najmä registratúrny poriadok a registratúrny plán).

Kontroly boli vykonané v nasledovných subjektoch: 22. 10. 2015 v Obecnom úrade Kravany nad Dunajom, 23.11.2015 v Obecnom úrade Vrbová nad Váhom, 24. 11. 2015 v Obecnom úrade Martovce, 25.11.2015 v Obecnom úrade Bajč, 26.11.2015 v Obecnom úrade Marcelová (následná kontrola), 30.11.2015 v Obecnom úrade Virt, 1.12.2015 v Obecnom úrade Radvaň nad Dunajom, 2.12.2015 v Regionálnom úrade verejného zdravotníctva so sídlom v Komárne, 3.12.2015 v Obecnom úrade Kameničná, 4.12.2015 v Agrodružstve Kameničná (následná kontrola), 7.12.2015 v Strednej priemyselnej škole v Komárne, 8.12.2015 v Základnej škole Pohraničná 9 Komárno a 14.12.2015 v COOP Jednote Komárno, SD.

Kontrolné zistenia:

1) pretrváva nedostatočné personálne zabezpečenie na úseku správy registratúry, registratúrneho strediska, podateľne – často dochádza ku kumulácií rôznych funkcií;

2) pretrváva nedostatočná odbornosť zamestnancov vykonávajúcich funkciu správcu registratúry;

3) nedostatočná odbornosť správcu registratúry má negatívny vplyv na tvorbu registratúrneho poriadku a plánu, interná smernica mnohokrát nezohľadňuje potreby organizácie;

4) pri klasickom, manuálnom vedení registratúrneho denníka chýbajú identifikačné údaje registratúrneho denníka, pri evidovaní registratúrnych záznamov sme zaznamenali nedostatočné vypĺňanie predpísaných náležitostí, často chýba registratúrna značka, znak hodnoty, lehota uloženia, k súvisiacim registratúrnym záznamom sa neuvádza predchádzajúce číslo;

5) na spisových obaloch nie sú vyznačené všetky údaje, nie je uvedená registratúrna značka, znak hodnoty a lehota uloženia, často sa vyskytuje označenie bežná korešpondencia, nevyznačuje sa obmedzený prístup k spisom;

6) nedostatky sme zaznamenali pri odovzdávaní respektíve preberaní registratúrnych záznamov do registratúrneho strediska (absencia odovzdávacích zoznamov a evidencie prírastkov v registratúrnom stredisku;

7) vyraďovanie registratúrnych záznamov sa spravidla neuskutočňuje v lehote stanovenej v § 18  ods. 3 zákona č. 395/2002 Z. z. o archívoch a registratúrach (5 ročné intervaly);

Vysoká úroveň správy registratúry bola zaznamenaná v Regionálnom úrade verejného zdravotníctva so sídlom v Komárne. V ostatných subjektoch sa vyskytli nedostatky, ktoré boli priamo počas kontroly s pracovníkmi kontrolovaných subjektov konzultované a mnohé z nich ihneď odstránené. Zistenia boli v deň kontroly prerokované aj s vedúcimi kontrolovaných subjektov s tým, že v záznamoch z kontrol budú uvedené konkrétne nedostatky aj termínované  opatrenia na ich odstránenie . Závažnejšie pochybenia sa vyskytli v Obecnom úrade Kameničná a v Základnej škole Pohraničná 9 Komárno. V týchto subjektoch vykoná archív v roku 2016 následnú kontrolu.

Na základe vykonaných kontrol možno konštatovať, že kontrolná činnosť prispieva k skvalitneniu správy registratúr u kontrolovaných subjektov.

**Štátny archív v Nitre pobočka Levice**

(od 1. novembra 2015 Štátny archív v Nitre Pracovisko: Archív Levice)

Štátny archív v Nitre pobočka Levice mal v roku 2015 naplánovaných spolu 15 kontrol správy registratúry, z toho 11 komplexných kontrol a štyri následné kontroly. Všetky kontroly boli vykonané, z toho u 6 pôvodcov neboli zistené nedostatky a u 9 pôvodcov boli zistené nedostatky pri správe registratúry. Kontroly boli zamerané na mestské úrady, obecné úrady, základné školy, organizácie v pôsobnosti samosprávy (obec, VÚC) a podnikateľskú oblasť. Všetky kontroly boli vykonané podľa nariadenia MV SR č. 121/2012 o postupe pri vykonávaní štátneho odborného dozoru správy registratúry.

V roku 2015 sa vykonali kontroly v štyroch mestských úradoch, z toho pri kontrolách v Mestskom úrade v Leviciach (3.12.2015) a v Mestskom úrade v Želiezovciach (9.12.2015) neboli zistené nedostatky.  Pri následnej kontrole v Mestskom úrade v Tlmačoch (7.12.2015) boli zistené nedostatky odstránené čiastočne a v Mestskom úrade v Šahách (8.12.2015) boli zistené nedostatky odstránené minimálne. V MsÚ v Leviciach a v MsÚ v Želiezovciach na správu registratúry už niekoľko rokov využívajú informačný systém na správu registratúry a správe registratúry venujú patričnú personálnu i materiálno – technickú pozornosť. V MsÚ v Tlmačoch sa výkon správy registratúry zlepšuje, odbornú pomoc pri odstránení nedostatkov poskytla firma DOCUGROUP Nové Zámky. Snaha o odstránenie nedostatkov je aj v MsÚ v Šahách, ale tu je situácia komplikovanejšia. Na oboch mestských úradoch pretrvávajú rovnaké nedostatky: rozsiahla kumulácia funkcií, nevhodný systém správy registratúry, neoznačovanie spisov a ukladacích jednotiek registratúrnou značkou, znakom hodnoty a lehotou uloženia a z toho vyplývajúce nedostatky v správe príručných registratúr a registratúrnych stredísk. V oboch úradoch je nutné zaviesť informačný systém na správu registratúry, posilniť postavenie správcu registratúry a uskutočniť vyraďovacie konanie, vyradiť záznamy bývalých mestských národných výborov a mestských úradov.

Dve kontroly sa vykonali v obecných úradoch, kontrola v Obecnom úrade v Hornom Piale (12.10.2015) bola bez zistených nedostatkov a pri  kontrole v Obecnom úrade v Dolnom Piale (12.10.2015) bolo zistené nevykonané vyraďovacie konanie z obdobie piatich rokov.

V základných školách sa vykonali štyri kontroly, následná kontrola v Základnej škole v Tlmačoch (19.10.2015) už bola bez nedostatkov. Kontroly v Dolnom Piale (12.10.2015), a v Šahách (ZŠ E. B. Lukáča a ZŠ J. Kráľa, 27.5.2015) boli s nedostatkami pri evidencii záznamov, neoznačovanie spisov a ukladacích jednotiek registratúrnou značkou, znakom hodnoty a lehotou uloženia, nedodržiavanie STN noriem pri úradných listoch, neuskutočnené vyraďovanie záznamov.

Pri následnej kontrole v Tekovskej hvezdárni v Leviciach (13.4.2015) bolo konštatované odstránenie nedostatkov. Pri kontrole v Zariadení pre seniorov – Domove dôchodcov v Santovke bolo zistené, že organizácia neuskutočnila vyraďovacie konanie za obdobie piatich rokov. V podnikateľskej sfére sa uskutočnili spolu tri kontroly. Pri správe registratúry Veľkoobchodného družstevného podniku a.s. v Leviciach (15.4.2015) sa nezistili nedostatky, v Novocheme, družstve v Leviciach (16.6.2015) boli konštatované nedostatky, hlavne nesprávne evidovanie, neoznačovanie spisov, nepoužívanie STN noriem. Spoločnosť Nefab Packaging Slovakia, s.r.o. v Leviciach bola po vykonaní kontroly vyradená z evidencie organizácií v predarchívnej starostlivosti.

Navrhnuté opatrenia na odstránenie zistených nedostatkov boli vo všetkých subjektoch prijaté kladne, subjekty boli upozornené na nové právne úpravy prijaté v roku 2015 a pripravované na rok 2016 a na prípravu nových registratúrnych poriadkov.

**Štátny archív v Nitre pobočka Nové Zámky**

(od 1. novembra 2015 Štátny archív v Nitre Pracovisko: Archív Nové Zámky)

Štátny archív v Nitre pobočka Nové Zámky vykonal 10 kontrol podľa plánu kontrolnej činnosti na rok 2015. Kontroly boli u nasledujúcich pôvodcoch registratúry: Obecný úrad Maňa, Ústav sociálnych služieb v Mani, Základná škola na Adyho ul. v Štúrove, Základná špeciálna škola v Štúrove, Obecný úrad vo Veľkých Lovciach, Obecný úrad v Strekove, Obecný úrad v Černíku, Obecný úrad v Dvoroch nad Žitavou, Základná škola na Devínskej ul. v Nových Zámkoch a Stredné odborné učilište na Jesenského ul. v Nových Zámkoch.

S plánovanou kontrolu sme organizácie vopred oboznámili a ich prístup bol veľmi zodpovedný. Zaujímali sa o metodickú pomoc a konzultáciu ohľadom plánovanej kontroly, aby mohli odstrániť nedostatky pri správe registratúry vlastného úradu.

Pri kontrolách neboli zistené závažné porušenia zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov ani vyhlášky MV SR č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov.

Najčastejšie kontrolné zistenia u pôvodcov boli: správcovia majú kumulované funkcie, v registratúrnych denníkoch nie sú vyplnené všetky kolónky, niekde chýbajú spisové obaly. Registratúrne poriadky a plány mali vypracované všetky subjekty, tiež aj vyraďovacie konanie prebehlo v stanovených intervaloch. Registratúrne strediská spĺňali požiadavky vyhlášky, iba pri jednom sa práve sťahovali do nových priestorov.

V rámci kontroly bola správcom registratúry poskytnutá inštruktáž k správnemu vedeniu registratúrneho denníka, vypĺňanie všetkých riadkov podľa predtlače, vypisovanie spisových obalov, správne usporiadanie registratúry v registratúrnom stredisku a iné.

Kontrolované subjekty dosiahli I. stupeň hodnotenia podľa nariadenia MV SR č. 121/2012 o postupe pri vykonávaní štátneho odborného dozoru správy registratúry.

**Štátny archív v Nitre pobočka Topoľčany**

(od 1. novembra 2015 Štátny archív v Nitre Pracovisko: Archív Topoľčany)

Podľa plánu kontrolnej činnosti na rok 2015 mal Štátny archív v Nitre pobočka Topoľčany vykonať kontroly u 20 pôvodcov. Organizačné zmeny súvisiace s prijatím zákona číslo 266/2015 Z. z. zabránili uskutočneniu štyroch kontrol, ktoré boli súčasťou plánu bývalej riaditeľky archívu.

Štátny odborný dozor vykonávali v roku 2015 tri zamestnankyne archívu, ktoré skontrolovali 16 pôvodcov. V okrese Bánovce nad Bebravou bolo päť kontrol, z toho dve následné (PhDr. Oľga Kvasnicová), v okrese Partizánske bolo sedem kontrol, z toho dve následné (PhDr. Soňa Šumová) a v okrese Topoľčany boli štyri kontroly, z toho jedna následná (Mgr. Helena Grežďová).

Kontroly sa zameriavali najmä na správu registratúry obecných úradov, škôl, poľnohospodárskych družstiev a súkromných firiem so zahraničnou účasťou. Následné kontroly boli vykonané na obecných úradoch a na poľnohospodárskych družstvách.

Pri komplexných kontrolách zistili kontrolné orgány viaceré porušenia všeobecne záväzných právnych predpisov a interných aktov riadenia, ktoré vyžadovali uloženie opatrení na odstránenie nedostatkov. Pôvodcovia najčastejšie porušovali zákon v povinnosti evidovať záznamy, ktoré vznikli z ich činnosti, a došlé záznamy (§ 16 ods. 2 písm. a) zákona č. 395/2002 Z. z.). Pre každý kalendárny rok neotvárali nový registratúrny denník a viacerí požívali registratúrny denník, ktorý nemal správne formálne náležitosti. Evidenciu v manuálnych denníkoch neuskutočňovali v súlade s registratúrnym poriadkom, pretože odpovede na doručené záznamy zapisovali pod novým podacím číslom. V registratúrnych denníkoch chýbali údaje o vybavení, uzatvorení, uložení spisu a tiež registratúrne značky, znaky hodnoty a lehoty uloženia. Nebolo možné zistiť ani počet spisov v  kalendárnom roku, lebo v denníku nevypĺňali rubriku „predchádzajúce číslo“ alebo neviedli menoslov k registratúrnemu denníku pri zápisoch presahujúcich 500 podaní. Spisy sa nevkladali do spisových obalov, neoznačovali registratúrnymi značkami, znakmi hodnoty a lehotami uloženia. Osobným spisom chýbalo vyznačenie obmedzeného prístupu. Formálna úprava záznamov zodpovedala STN 016910 a STN 88 6101 len čiastočne. Úradné listy nemali vyznačené adresové pásmo štyrmi orientačnými bodmi a chýbali aj odvolávacie údaje. Úložné jednotky v príručných registratúrach a registratúrnych strediskách neboli označené predpísanými štítkami.

Správu registratúry vykonávajú samotní pôvodcovia, okrem Obecného úradu v Orešanoch, ktorý svoj elektronický program na evidenciu účtovných záznamov a aj vedenie špecializovanej registratúry uskutočňuje outsourcingom (zmluvnou formou). Pravidelne vyraďovanie registratúrnych záznamov vo väčšine z kontrolovaných subjektov dosahuje archív po upozornení pôvodcov.

Nápravné opatrenia smerovali k odstráneniu týchto nedostatkov, pôvodcom boli určené termíny na zosúladenie praxe s registratúrnym poriadkom a stanovené termíny vyradenia záznamov.

Najviac porušení zákona kontrola zaznamenala v spoločnosti Gabor spol. s r. o. v Bánovciach nad Bebravou. Táto zahraničná spoločnosť pôsobí na Slovensku od roku 2002. Z hľadiska typológie pôvodcov patrí do II. skupiny pôvodcov, čiže tých, ktorí majú zo zákona povinnosť vypracovať len registratúrny plán. Pôvodca má iniciatívne vypracovaný registratúrny poriadok aj registratúrny plán, ale tieto interné normy nemá posúdené archívom. Zamestnanci spoločnosti s nimi neboli oboznámení a v praxi sa nedodržiavajú. Registratúrny plán neobsahuje lehoty uloženia pre všetky vecné skupiny záznamov. Na základe vyhodnotenia výsledného kontrolného listu dosiahol pôvodca stupeň III. a boli mu uložené opatrenia, ktorých splnenie bude skontrolované v priebehu IV. štvrťroka 2016.

Dobrú úroveň správy registratúry konštatujeme po vykonaných komplexných kontrolách v Základnej škole Radovana Kaufmana v Partizánskom a Obecnom úrade v Haláčovciach.

Následné kontroly u pôvodcov, ktorým boli pri komplexných kontrolách v roku 2014 uložené opatrenia na odstránenie nedostatkov, nepreukázali výrazné zlepšenie svojej administratívnej praxe. Dva z piatich kontrolovaných subjektov (PD AGRO-COOP, a. s. Klátova Nová Ves a Poľnohospodárske družstvo v Podlužanoch) nesplnili všetky úlohy. Opatrenia sa týkali dodržiavania registratúrneho poriadku a plánu, evidencie záznamov v registratúrnom denníku, v ktorom často chýbali údaje o vybavení, uzatvorení, uložení spisu a registratúrne znaky, znaky hodnoty a lehoty uloženia. Zlepšilo sa používanie spisových obalov na bežné a zberné spisy a vkladanie zoznamov očíslovaných záznamov do osobných spisov. Úložné jednotky v príručných registratúrach a registratúrnych strediskách už označujú štítkom s názvom úradu, názvom druhu agendy, registratúrnou značkou, znakom hodnoty a lehotou uloženia. Jednotlivé kontrolované subjekty uskutočnili vyraďovacie konanie v stanovených termínoch. Poľnohospodárske družstvo AGRO-COOP, a. s. Klátova Nová Ves splnilo päť zo šiestich uložených opatrení a nesplnilo opatrenie o označení úložných jednotiek v príručnej registratúre a registratúrnom stredisku. Poľnohospodárske družstvo v Podlužanoch splnilo jedno z dvoch uložených opatrení a nesplnilo opatrenie o evidovaní registratúrnych záznamov v súlade s registratúrnym poriadkom. Splnenie opatrení u obidvoch pôvodcov bude skontrolované tematickou kontrolou v roku 2016.

Plánované kontroly sa nekonali z týchto dôvodov: v Detskom domove Prievidza, pracovisko Veľké Uherce, bola zrušená organizácia, na obecných úradoch v Malých Hostiach, Malej Hradnej a na Základnej škole v Zlatníkoch z dôvodu organizačných a časových zmien a odchodu bývalej riaditeľky PhDr. Oľgy Kvasnicovej, ktorá ich mala plánované v štvrtom štvrťroku.

**Štátny archív v Prešove**

Štátny archív v Prešove mal v roku 2015 v pláne vykonať štátny odborný dozor v desiatich inštitúciách. Všetky plánované komplexné kontroly sa vykonali. Nad rámec plánu kontroly neboli vykonané žiadne - len neplánované kontroly pri schvaľovaní vyraďovania písomností a metodické inštruktáže.

Zoznam subjektov, kde bol vykonaný štátny odborný dozor: Agentúra regionálneho rozvoja PSK, Prešov, Obchodná akadémia v Prešove, Stredná odborná škola technická v Prešove, Gymnázium v Lipanoch, Šarišská poľnohospodárska a potravinárska komora v Prešove, PRELIKA, a.s. Prešov, Hvezdáreň a planetárium v Prešove, Centrum sociálnych služieb, Važecká 3, Prešov, Slovenská pošta, a.s. Prešov, Hotel Dukla, a.s. Prešov.

Pri kontrolách vo väčšine prípadov boli prítomní vedúci pracovníci kontrolovaného subjektu a pracovníci poverení správou registratúry. Správcami registratúry sú výlučne osoby v kumulovaných funkciách. Ako podateľňa sa v niektorých prípadoch využíva sekretariát riaditeľa alebo recepcia. Informačný systém na správu registratúry sa u žiadneho pôvodcu nepoužíva.

V kontrolovaných subjektoch nebolo zistené porušenie všeobecne záväzných predpisov ani interných aktov riadenia, preto nebolo potrebné ukladať opatrenia a vykonávať následné kontroly. Všetky kontrolované subjekty boli vyhodnotené stupňom II. Vyskytli sa menšie nedostatky – náležitosti prezentačnej pečiatky, vyplňovanie rubrík v registratúrnom denníku a každoročnom ukončení denníka, používaní spisových obalov, označovaní úložných jednotiek v registratúrnych strediskách, pravidelnom vyraďovaní registratúrnych záznamov a pod. Všetci majú vypracované registratúrne poriadky a plány, ktorými sa riadia pri správe svojich registratúr, boli upozornení na ich aktualizáciu. S našou pomocou organizujú interné školenia.

U niektorých pôvodcov sa vyraďovanie registratúrnych záznamov nerealizovalo vôbec kvôli nízkej produkcii písomností alebo boli predmetom vyraďovania iba špeciálne registratúrne záznamy. Viacero pôvodcov sa rozhodlo následne pristúpiť k príprave vyraďovacieho konania.

Registratúrne strediská až na jeden prípad disponovali dostatočnou kapacitou a priestorom na manipuláciu, ochrana registratúrnych záznamov v nich je pomerne dobre zabezpečená.

Kontroly prispeli vo všeobecnosti k zlepšeniu stavu správy registratúry a vo viacerých subjektoch došlo k zlepšeniu podmienok uloženia a ochrany registratúrnych záznamov v registratúrnych strediskách.

**Štátny archív v Prešove pobočka Prešov**

(do 31. októbra 2015)

Štátny archív v Prešove pobočka Prešov v zmysle zákona § 28 zákona č. 395/2002 Z. z. o archívoch a registratúrach a o doplnení niektorých zákonov a podľa plánu kontrolnej činnosti na rok 2015 vykonal 10 kontrol. Kontroly vykonávali všetci zamestnanci archívu. Boli zamerané na orgány, inštitúcie štátnej, verejnej správy a súkromného sektora ako pôvodcov registratúr kompetenčne spadajúcich pod našu kontrolnú činnosť. V roku 2015 sme vykonali komplexné kontroly v týchto subjektoch: Komfos, s.r.o v Prešove; LINAK Slovakia, s.r.o v Župčanoch; Prešov REAL, s.r.o v Prešove; SPINEA, s.r.o v Prešove; TOMARK, s.r.o v Prešove; WESPER, a.s. prevádzka poliklinika Sekčov v Prešove; ZŤS Sabinov, a.s. v Sabinove; C.M.R SLOVAKIA, s.r.o v Ľuboticiach; Mestský úrad v Lipanoch; Obecný úrad v Klenove; Úrad práce, sociálnych vecí a rodiny v Prešove.

Všetky kontrolované subjekty sa zúčastnili v rokoch 2014 na školeniach, ktoré pravidelne organizuje náš archív. V roku 2014 bolo vykonaných 23 školení ku správe registratúr. Pri kontrolách zameraných na správu registratúr sme zaznamenali menšie problémy na obecných úradoch, kde vzhľadom na možnosti obecného úradu nebolo možné zriadiť samostatnú funkciu správcu registratúry, ktorú vykonáva starosta/starostka v rámci čiastočného úväzku . Obecné úrady a školy, či menšie podniky majú kumulovanú funkciu správcu registratúry, a tak správa registratúry je len malou zložkou ich skutočnej náplne práce. V rámci ustanovení citovaného zákona a vyhlášky sme pri kontrolách poskytli správcom registratúrnych stredísk metodickú inštruktáž. Pri kontrolách sme sa zameriavali na evidenciu registratúrnych záznamov, vedenie registratúrneho denníka, starostlivosť o registratúrne záznamy, riadne označenie, pravidelné vyraďovanie, odovzdávanie archívnych dokumentov do nášho archívu a starostlivosť o registratúrne stredisko, hlavne či spĺňa požiadavky v rámci vyhlášky. Najčastejšími nedostatkami boli: nesprávna prezentačná pečiatka, nevypĺňanie denníka podľa predtlače, neukončenie denníka na konci kalendárneho roka, nepoužívanie spisových obalov, nepravidelné vyraďovanie a iné.

Nové kontroly preukázali svoju opodstatnenosť, zaznamenala sa väčšia zodpovednosť pri správe registratúr. Organizácie, ktoré boli kontrolované podali informácie iným, a tak sa začal väčší záujem o vyraďovanie, schvaľovanie registratúrnych poriadkov a plánov, zvýšil sa väčší počet záujemcov o školenia ku správe registratúry.

V oblasti predarchívnej starostlivosti poskytujeme metodické inštruktáže, školenia, odborné rady k vyraďovaciemu konaniu aj subjektom, ktoré nepatria do pôsobnosti nášho archívu, ale radi sa zúčastňujú na týchto aktivitách, pretože im vieme poskytnúť odborné a praktické skúsenosti.

**Štátny archív v Prešove pobočka Bardejov**

(od 1. novembra 2015 Štátny archív v Prešove Pracovisko: Archív Bardejov)

Počet komplexných kontrol plánovaných – 14, vykonaných – 13, z toho počet kontrol v orgánoch verejnej správy – 4, z toho počet kontrol v základných školách – 5, z toho počet kontrol v podnikateľských subjektoch – 0, z toho počet kontrol u iných pôvodcov registratúry – 4.

Kontroly správy registratúry boli vykonané v   IV. štvrťroku 2015 v zmysle zákona č. 395/2002 Z. z. a podľa nového Nariadenia MV SR o postupe pri vykonávaní štátneho odborného dozoru správy registratúry, ktoré nadobudlo účinnosť 11. septembra 2012.

Podľa plánu kontrolnej činnosti na rok 2015 sme uskutočnili 13 kontrol zameraných komplexne na správu registratúry, ukladanie, vyraďovanie, existenciu a dodržiavanie registratúrnych poriadkov. Z tohto počtu sme vykonali 4 kontroly na obecných úradoch v okrese a to v Tročanoch 09.11., v Hažlíne 29.11., Mokroluhu 03.11., a v Zlatom 30.10. Na obecnom úrade v Zborove kontrola nebola vykonaná z dôvodu dlhodobej PN pracovníčky poverenej správou registratúry na obecnom úrade. Kontrola bola presunutá na II. štvrťrok 2016. V  základných školách okresu bolo vykonaných 5 kontrol a  to: – v Nižnej Polianke 03.12., v Poliakovciach 30.11., v  Nižnej Voli 27.11. v Beloveži 25.11. a v Hrabskom 24.11.  Kontroly zamerané na iných pôvodcov registratúry boli 4 – Regionálna veterinárna a potravinová správa v Bardejove 24.11., Agro Raslavice, s.r.o. 25.11., Slovenský červený kríž, územný spolok v Bardejove 26.11. a Poľnohospodárske podielnické družstvo v Brezove 27.11.

Pri kontrolách zistené menšie nedostatky boli operatívne odstránené. V niektorých kontrolovaných subjektoch je potrebné vykonať následnú kontrolu, pretože boli zistené závažnejšie porušenie platných predpisov. Následná kontrola je naplánovaná v Základnej škole Nižná Polianka, na Obecnom úrade v Hažlíne a na územnom spolku Slovenského červeného kríža v Bardejove.

Najviac nedostatkov bolo zistených pri vedení registratúrnych denníkov a to v nedôslednom označovaní jednotlivých rubrík, najmä nepísaní registratúrnych značiek, neuzatváraní denníka na konci roka a pod. Na ukladanie spisov sa využívajú viac zberné hárky ako spisové obaly /školy/, čo je zapríčinené skôr nedostatkom financií, ako nevedomosťou a neodbornosťou. Nevykonávalo sa vyraďovanie v pravidelných 5-ročných intervaloch. V niektorých organizáciách spisy uložené v registratúrnych strediskách neboli dostatočne označené podľa stanovených kritérií v registratúrnych poriadkoch. Niektoré z kontrolovaných organizácií majú nedostatočnú kapacitu registratúrnych stredísk, čo ale vo väčšine prípadov nevedia ovplyvniť.

**Štátny archív v Prešove pobočka Humenné**

(od 1. novembra 2015 Štátny archív v Prešove Pracovisko: Archív Humenné)

V roku 2015 Štátny archív v Prešove pobočka Humenné mala naplánované vykonať kontrolnú činnosť v 11 inštitúciách. Štátny odborný dozor bol vykonaný v týchto inštitúciách: Obecný úrad v Hažíne nad Cirochou, Gymnázium v Medzilaborciach, Stredná odborná škola Andyho Warhola v Medzilaborciach, Obecný úrad v Košarovciach, Základná škola s materskou školou v Košarovciach, Energobyt s.r.o. v Humennom.

V roku 2015 neboli vykonané kontrolné činnosti v 5 inštitúciách. Dôvodom nesplnenia naplánovanej kontrolnej činnosti bolo časovo náročné plnenie rezortnej úlohy - Generálna revízia archívnych dokumentov - I. etapa sceľovania archívnych fondov, pričom túto úlohu bolo potrebné plniť počas plnej prevádzky archívu a príprava archívov na rozbehnutie Elektronického archívu MV SR.

Počas kontrolnej činnosti sme sa zamerali na jednotlivé činnosti správy registratúry. U pôvodcov registratúry, ktorí sú orgánmi verejnej správy (Obecný úrad v Hažíne nad Cirochou, Gymnázium v Medzilaborciach, Stredná odborná škola Andyho Warhola v Medzilaborciach, Obecný úrad v Košarovciach, Základná škola s materskou školou v Košarovciach) sme sledovali zákonné dodržanie povinnosti vypracovať registratúrny poriadok a registratúrny plán a ich schválenie našim archívom. Konštatujeme, že túto povinnosť majú splnenú. Aj u pôvodcu, z činnosti ktorého vznikajú registratúrne záznamy s trvalou dokumentárnou hodnotou, v našom prípade Energobyt s.r.o. v Humennom, bola povinnosť vypracovania a schválenia registratúrneho plánu splnená.

Funkcia správcu registratúry vo všetkých kontrolovaných subjektoch je kumulovaná s inou funkciou. Najčastejšie je správcom registratúry asistentka vedúceho pracovníka, ktorá prijíma, eviduje a odosiela zásielky. Najčastejšími nedostatkami spomínaných činností bolo: nevypĺňanie registratúrneho denníka podľa predtlače a hlavne zapisovanie registratúrnej značky, nepoužívanie spisových obalov alebo využívanie vo väčšej miere len zberných hárkov, nezapísaný obsah spisu.

Všetky kontrolované subjekty majú zriadené registratúrne stredisko s dobrým materiálno-technickým vybavením, len v jednom prípade chýbal hasiaci prístroj. Fyzický stav registratúrnych záznamov v registratúrnych strediskách je dobrý a iba v jednom prípade sme odporučili prehľadnejšie usporiadanie registratúrnych záznamov. Rezervy sú v nepravidelnom vyraďovaní záznamov a spisov. V dvoch inštitúciách boli v čase našej kontrolnej činnosti vo fáze prípravy vyraďovacieho konania a využili našu prítomnosť na usmernenie jeho správneho vykonania. Takže počas kontrolnej činnosti zamestnanci archívu poskytovali aj odbornú metodickú pomoc.

Vhodným prístupom a zrozumiteľnou formou vysvetlenia významu štátneho odborného dozoru u pôvodcov registratúry, kontrolované subjekty väčšinou túto našu činnosť privítajú na odstránenie nedostatkov v správe registratúry, hlavne pracovníčky ktoré majú túto činnosť na starosti.

**Štátny archív v Prešove pobočka Svidník**

(od 1. novembra 2015 Štátny archív v Prešove Pracovisko: Archív Svidník)

Celkový rámec kontrol realizovaných v roku 2015 bol určený Plánom kontrolnej činnosti na rok 2015 č. A/VII-4/2014-00324.

Štátny archív v Prešove, pobočka Svidník (ďalej len „archív“), vykonal za uvedené obdobie z celkového počtu 12 naplánovaných kontrol, 7 komplexných a to na Základnej škole v Cernine, Základnej umeleckej škole vo Svidníku, Súkromnej základnej škole v Giraltovciach, Súkromnej strednej odbornej škole v Giraltovciach, Detskom domove vo Svidníku, Všeobecnej zdravotnej poisťovni, pobočke Svidník a Slovenskom červenom kríži, územnom spolku Svidník. Okrem komplexných kontrol vykonali pracovníci archívu aj 1 následnú kontrolu realizovanú na Základnej škole v Cernine. Plánovaný štátny odborný dozor nebol vykonaný na Mestskom úrade v Stropkove, Mestskom úrade vo Svidníku, Základnej škole v Nižnom Mirošove, Nemocnici arm. gen. L. Svobodu vo Svidníku a Vanape s.r.o. K nesplneniu plánu kontrol došlo z dôvodu reorganizačných zmien súvisiacich s prijatím novely zákona č. 266/2015, ktorým sa mení a dopĺňa zákon č. 395/2002 Z. z. o archívoch a registratúrach. Štátny odborný dozor v uvedených inštitúciách je zahrnutý do Plánu kontrolnej činnosti na rok 2016.

Pri výkone štátneho odborného dozoru nad správou registratúry Základnej školy v Cernine a Základnej umeleckej školy vo Svidníku boli zistené významné porušenia všeobecne záväzných právnych predpisov a interných aktov riadenia vydaných na ich základe. Archív subjektom udelil opatrenia na odstránenia nedostatkov. Následnou kontrolou vykonanou na Základnej škole v Cernine bolo zistené, že kontrolovaný subjekt odstránil nedostatky uložené v zázname o kontrole č. SA-PO4-2015/000483. Na Základnej umeleckej škole vo Svidníku následná kontrola vykonaná nebola, pretože zistené nedostatky boli odstránené ihneď. Návrh na vyradenie registratúrnych záznamov subjekt predloží do konca februára 2016. Vykonanými kontrolami na Súkromnej základnej škole v Giraltovciach a Súkromnej strednej odbornej škole v Giraltovciach nebolo zistené porušenie všeobecne záväzných právnych predpisov ani interných aktov riadenia vydaných na ich základe. Obaja pôvodcovia dodržiavajú registratúrny poriadok, spolupráca s nimi je bezproblémová.

Okrem školstva sme venovali pozornosť aj subjektom z oblasti verejnej správy, zdravotníctva a spoločenských organizácii. Kontroly vykonané v Detskom domove vo Svidníku a Všeobecnej zdravotnej poisťovni, pobočke Svidník nezistili žiadne závažné porušenia všeobecne záväzných právnych predpisov ani interných aktov riadenia vydaných na ich základe. Štátny odborný dozor vykonaný v Slovenskom červenom kríži, územnom spolku Svidník zistil čiastočné porušenia všeobecne záväzných právnych predpisov a interných aktov riadenia vydaných na ich základe. Archív udelil subjektu opatrenia na odstránenia týchto nedostatkov, ktoré boli následne prijaté a odstránené.

Kontrolované subjekty zväčša dodržiavajú registratúrny poriadok, zákon o archívoch a registratúrach a vyhlášku o archívoch a registratúrach. Často sa však dopúšťajú chýb, ako sú najmä nepravidelné vyraďovanie registratúrnych záznamov, nepoužívanie spisových obalov a prezentačnej pečiatky, v registratúrnom denníku absentujú všetky povinné náležitosti vrátane reg. značiek a lehôt uloženia, pri odovzdávaní registratúrnych záznamov do registratúrneho strediska sa nevyhotovujú záznamy.

Ak pôvodca porušil interný predpis na správu registratúry, zamestnanci priamo na kontrole vykonali školenie k daným problémov a snažili sa poukázať na význam ustanovení interných predpisov.

**Štátny archív v Prešove pobočka Vranov nad Topľou**

(od 1. novembra 2015 Štátny archív v Prešove Pracovisko: Archív Vranov nad Topľou)

Štátny archív v Prešove pobočka Vranov nad Topľou podľa plánu kontrolnej činnosti na rok 2015 v zmysle zákona § 28 zákona č. 395/2002 Z. z. o archívoch a registratúrach a o doplnení niektorých zákonov z plánovaných 13 kontrol vykonal 10 kontrol - z toho 9 komplexných a 1 následnú kontrolu. Mimo plánu kontrolnej činnosti na rok 2015 bola vykonaná 1 komplexná kontrola (na žiadosť, resp. podnet starostky obecného úradu).

V roku 2015 boli vykonané komplexné kontroly podľa ročného plánu kontrol v týchto subjektoch: Základná škola v Čaklove, Poľnohospodárske obchodné družstvo Vechec, Obecný úrad vo Vlači, Gymnázium Vranov nad Topľou, Obecný úrad Kvakovce, Spojená škola Čaklov, Regionálny ústav verejného zdravotníctva so sídlom vo Vranove nad Topľou, Obecný úrad Petkovce. Mimo ročného plánu kontrol bola vykonaná kontrola v Obecnom úrade v Čičave.

V troch kontrolovaných subjektoch (Obecný úrad v Kvakovciach, Obecný úrad v Petkovciach, Obecný úrad v Čičave) boli kontrolou zistené závažné porušenia všeobecne záväzných právnych predpisov a interných aktov riadenia vydaných na ich základe. Z tohto dôvodu boli uložené opatrenia na odstránenie nedostatkov a v roku 2016 budú vykonané následné kontroly.

V roku 2015 bola vykonaná následná kontrola v Základnej škole Kukučínova Vranov nad Topľou. Následnou kontrolou bolo zistené, že daný subjekt odstránil nedostatky uložené v zázname o kontrole č. A/VII-5/2014-00295 z 25. augusta 2014.

V roku 2015 v pláne kontrolnej činnosti boli plánované kontroly na Okresnom úrade vo Vranove nad Topľou - odbor starostlivosti o životné prostredie a odbor cestnej dopravy a pozemných komunikácií. Tie sa nerealizovali, pretože, na okresnom úrade, táto kontrolná činnosť je v kompetencií pracovníkov MV SR z odboru archívov a registratúr.

Dve z plánovaných kontrol, v kontrolovaných subjektoch - Faveo Healthcare, s. r. o. Vranov nad Topľou a Detský domov Vranov nad Topľou, ktoré boli v pláne na 4. štvrťrok 2015, sme neuskutočnili z dôvodu zvýšeného pracovného náporu na pracovníkov v súvislosti s  reorganizačnými zmenami v archívnictve (novela č. 266/2015 zákona č. 395/2002 Z. z.), ktoré sa začali realizovať od 1. novembra 2015. Preto tieto subjekty budú zahrnuté do plánu kontrolnej činnosti na rok 2016.

V rámci kontrolnej činnosti sme zistili, že evidovanie registratúrnych záznamov sa vo väčšine kontrolovaných subjektoch realizuje klasickým spôsobom. Iba na Obecnom úrade v Kvakovciach od 1. januára 2015 pre evidovanie registratúrnych záznamov využívajú informačný systém na správu registratúry IIS MIS - elektronická registratúra (tento informačný systém vykazuje zhodu s požiadavkami výnosu MV SR č. 525/2011 Z. z. o štandardoch pre elektronické informačné systémy na správy registratúry s vysokou úrovňou). Medzi najčastejšie nedostatky, ktoré boli zistené pri kontrolách, patria: nepravidelné vyraďovanie registratúrnych záznamov, nedostatočné používanie spisových obalov, častá kumulácia funkcie správcu registratúry s inými funkciami v danom subjekte, v mnohých prípadoch nie vždy vhodné umiestnenie registratúrneho strediska, resp. aj jeho nezriadenie.

Napriek zisteným nedostatkom môžeme konštatovať zodpovednejší prístup aj na tomto úseku výkonu správy registratúry zo strany kontrolovaných subjektov. K tomuto zlepšeniu okrem našej metodickej, školiacej, inštruktážnej činnosti prispieva aj samotná kontrolná činnosť vykonávaná našimi pracovníkmi.

**Archív hlavného mesta SR Bratislavy**

(do 31. októbra 2015)

V priebehu roka 2015 Archív hlavného mesta SR Bratislavy (ďalej len „archív“) v rámci štátneho odborného dozoru správy registratúr u pôvodcov vykonal 9 kontrol (z celkového počtu 11 plánovaných), z toho 7 bolo vedených ako komplexné, 1 ako tematická a 1 ako následná. Z plánovaných kontrol sa, vzhľadom na organizačné zmeny v archíve, 3 kontroly nevykonali. Na základe podnetu bola vykonaná 1 neplánovaná tematická kontrola.

Predmetom uvedených kontrol bolo dodržiavanie zákona č. 395/2002 Z. z. o archívoch a registratúrach a o doplnení niektorých zákonov v znení neskorších predpisov, ustanovení vyhlášky Ministerstva vnútra Slovenskej republiky č. 628/2002 Z. z., ktorou sa vykonávajú niektoré ustanovenia zákona o archívoch a registratúrach a o doplnení niektorých zákonov, ako aj dodržiavanie záväzných interných aktov riadenia na správu registratúry.

Medzi kontrolované subjekty boli zaradení pôvodcovia registratúry zo všetkých oblastí: štátna správa, samospráva i súkromný sektor.

Zo štátnej správy boli komplexnej kontrole podrobené dva subjekty: Okresný súd Bratislava III (24.-25. 03. 2015) a Štatistický úrad SR- pracovisko ŠÚ SR v Bratislave (23. 09. 2015). V uvedených úradoch neboli zistené závažnejšie nedostatky. Okresnému súdu Bratislava III bolo uložené viesť súdne registre v tlačenej forme pre archívne účely a pripraviť na vyradenie špeciálne registratúrne záznamy.

Komplexne kontrolované subjekty v pôsobnosti samosprávnych orgánov boli Zoologická záhrada Bratislava (07. 10. 2015) a Konzervatórium v Bratislave (28. 04. 2015). V prípade Konzervatória bolo zistené väčšie množstvo nedostatkov: nevhodné uloženie a označovanie ukladacích jednotiek, nedôsledné používanie prezentačnej pečiatky, neuzatváranie registratúrneho denníka. Škole boli uložené opatrenia na odstránenie týchto nedostatkov.

Súkromný sektor pri komplexnej kontrolnej činnosti archívu zastúpili spoločnosti dm drogerie markt s.r.o. (23. 04. 2015), F.M. Servis s.r.o. (27. 01. 2015) a ŠKODA AUTO Slovensko s.r.o. (18. 06. 2015). Posledná menovaná spoločnosť má zabezpečiť riadne uzatváranie a vypisovanie všetkých kolónok registratúrneho denníka. Spoločnosť dm drogerie markt s.r.o. má odstrániť nedostatky vo formálnej úprave listov podľa normy STN 01690, dopisovaní evidenčných čísiel a čísiel spisu do prezentačnej pečiatky.

Na základe minuloročnej kontrolnej činnosti archívu bola vykonaná následná kontrola na Miestnom úrade Mestskej časti Bratislava – Devín (06. 10. 2015). Archív skonštatoval, že nedostatky vytknuté pri predchádzajúcej kontrole z 04. 12. 2014 boli odstránené.

Na podnet Ministerstva vnútra SR sekcie verejnej správy odboru archívov a registratúr archív vykonal tematickú kontrolu v spoločnosti VOLUMA s.r.o. (19. 10. 2015), pri ktorej archív primárne kontroloval konkrétny spis. Tento mu však nebol predložený. Kontrolou archív zistil porušenie citovaného zákona, nakoľko subjekt nevedie riadnu spisovú evidenciu.

Štyri z kontrolovaných subjektov používajú informatizovaný spôsob správy registratúry: F.M. Servis s.r.o. (DOKUMENTA a.s. - ADMIS, úroveň zhody „vysoká“), dm drogerie markt s.r.o. (ICZ Slovakia a.s. - e-spis verzia 2.27, úroveň zhody „vysoká“), Miestny úrad Mestskej časti Bratislava - Devín (TRIMEL spol. s.r.o. - IS SAMO-Registratúra verzia 1, úroveň zhody „stredná“) a Okresný súd Bratislava III (Súdny manažment, STA - súdna trestná agenda). Spomenutá spoločnosť VOLUMA s.r.o. nevedie registratúrny denník a netvorí spisy. Zvyšné štyri subjekty vedú správu registratúry klasickým spôsobom.

V oblasti personálneho, priestorového a materiálno-technického zabezpečenia správy registratúr boli väčšie nedostatky zistené len na Konzervatóriu (registratúrne záznamy uložené v nevyhovujúcich podmienkach a nemá zriadenú funkciu správcu registratúry, ani v kumulovanej podobe !). Väčšina subjektov má funkciu správcu registratúry kumulovanú, Okresný súd Bratislava III má riadnu a dm drogerie markt s.r.o. využíva od roku 2015 správu registratúry inou osobou.

Archív pri vykonávaní štátneho odborného dozoru správy registratúr v roku 2015 zaznamenal v prípade Konzervatória v Bratislave väčšie nedostatky a v spoločnosti VOLUMA s.r.o. porušenie zákona č. 395/2002 Z. z. v znení neskorších predpisov.